ועדת משנה לענייני פיתוח היישובים הדרוזים והצ'רקסים, כנסת 24, פרוטוקול מספר 9, 2022-03-01 09:00

מופיד מרעי: בוקר טוב לכולם.

מופיד מרעי: היום יום שלישי כ"ח באדר תשפ"ב ה-1 במרץ 2022, אני מתכבד לפתוח את הדיונים של הוועדה לענייני פיתוח הישובים הדרוזים והצ'רקסיים.

מופיד מרעי: על סדר היום הוא המשך התוכניות המפורטות בישובים הדרוזים.

מופיד מרעי: אני פותח דווקא ביום הזה, ביום שבו הכנסת מציינת, יום לציון תרומתה ופועלה של העדה הדרוזית.

מופיד מרעי: בחרתי דווקא ביום הזה לעסוק בנושא הכי חשוב והכי כואב להתפתחות הישובים הדרוזים והצ'רקסיים, שזה למעשה התכנון המתארי והתוכניות המפורטות כהמשך לדיון שהיה בשבוע שעבר והמשך לסדרת דיונים כאן בוועדה, שעניינם הם פיתוח הישובים והצ'רקסיים.

מופיד מרעי: זאת למען קידומו והאצתו של תהליך התכנון והפיתוח.

מופיד מרעי: אני חושב שאין סמלי יותר מזה, על מנת לציין את היום הזה בכנסת.

מופיד מרעי: את שאר הדברים אנחנו נגיד במלאה ובוועדות השונות, אני מניח שעוד ועדות יעלו את נושא תרומתה של העדה הדרוזית בכנסת.

מופיד מרעי: אנחנו מוצאים תמיכה ואהדה ממרבית חברי הכנסת בנוגע לנושאים של החברה והעדה הדרוזית.

מופיד מרעי: את זה ראינו ובא לידי ביטוי בהצעת חוק על העדה הדרוזית, שקיבלה תמיכה ממרבית חברי הבית וכמעט ללא מתנגדים.

מופיד מרעי: אין לי ספק שהתמיכה הזו תמשך, ואני מקווה שהממשלה אכן תעמוד בהתחייבות שלה כלפי החברה הדרוזית וכלפי הישובים הדרוזיים, כפי שזה בא לידי ביטוי בהחלטות הממשלה הנוכחית וגם בהחלטות של ממשלות קודמות.

מופיד מרעי: על מנת שזה יתבצע אנחנו כאן חברים, אנחנו כאן על מנת לעמוד על המשמר, על מנת לוודא יישום החלטות הממשלה בוועדה ובדיונים השונים.

מופיד מרעי: הוועדה תמשיך לפקח ולעקוב מקרוב אחרי ביצוע החלטות ממשלה בשטח, מול השטח עצמו, מול הרשויות ומשרדי הממשלה.

מופיד מרעי: הראייה לכך שמדיוני הוועדה בנושא התכנון, משרד האוצר ומשרד השיכון יחד עם הרשות לפיתוח הישובים, מחשבים מסלול מחדש בנושא התקציב לתכנון הישובים הדרוזים.

מופיד מרעי: ככל שאנחנו נציף נושאים כואבים ובעיות שמחייבות פתרון, ככה אנחנו נוכל עם הכלים האלה ללחוץ כדי שנוכל לקדם את הישובים כפי שמוגדר במטרות הוועדה.

מופיד מרעי: אם אני חוזר לסדר היום, כפי שאמרתי, אנחנו נכנסים לתכנון המפורט, ואני אומר כאן מראש לראשי הרשויות שנמצאים איתנו בזום, הדיון יתחלק.

מופיד מרעי: כל דיון יהיה בקבוצה של מועצות, של רשויות.

מופיד מרעי: הפיקוח יציג כאן את תמונת המצב, מסקנות ולקחים, אנחנו את הסיכום הכללי נסכם בסוף כלל הדיונים, סיכום קצר לאותו ישוב.

מופיד מרעי: כלומר, את הסיכום הכללי לכלל הישובים, ובסופו של דבר ייצא סיכום, אני אומר את זה כאן לראשי הרשויות בעיקר, שיכין את כל הנתונים והכלים שהוועדה מצליחה לארגן ולעשות, על מנת שיהיה להם כלי שתוכלו להשתמש בו ברשויות וככלי תומך תכנון.

מופיד מרעי: אנחנו גם במרכז למחקר של הכנסת עושים עבודת איסוף והכנה של חומר ונתונים שיוכלו לעזור לכם בהמשך.

מופיד מרעי: אז, בדיון הראשון אנחנו מדברים על הישובים הבאים, ג'וליס, אבו סנאן, סאג'ור, ראמה, אל-אסד, כפר כמא, מי שיהיה מהם, ישמע את הנתונים מהפיקוח ולאחר מכן ראש הרשות או נציגו יתייחס וככה נוכל להתקדם.

מופיד מרעי: אז אני רוצה לאחל לכולנו באמת דיונים פוריים, מאוד מאוד חשוב, מאוד מאור נכון, ערכי וסמלי, כמו שאמרתי, לעסוק בזה דווקא ביום הזה.

מופיד מרעי: בלי שום קשר, אנחנו עוסקים בנושאים של הישובים הדרוזים כמו שמעולם לא עסקה כנסת ישראל בנושא הזה.

מופיד מרעי: בבקשה, אנחנו יכולים להתחיל.

מופיד מרעי: ירון טוראל מרשות האכיפה, נתחיל עם עין אל אסד.

מופיד מרעי: בבקשה, מי שפותח הוא רשות הפיקוח, ייתן את תמונת המצב ואחר כך נתייחס לכולם.

ירון טוראל: בוקר טוב.

ירון טוראל: אני אדריכל לרשות האכיפה.

ירון טוראל: אני שמח להתחיל עם עין אל אסד, הישוב הצעיר ביותר והקטן ביותר מבין הישובים הדרוזים.

ירון טוראל: אני אפתח להגיד שנראה לנו שברמה התכנונית, עין אל אסד די מסודרים.

ירון טוראל: יש לישוב תכנית מתאר שאושרה ב-2018, תכנית המתאר הזו מייצרת עוד הרבה מאוד יחידות דיור, פוטנציאל שצריכים כמובן לממש אותו בתוכניות מפורטות, אבל עוד נשאר לה עודף של שטחי קרקע לפיתוח מתכנית קודמת.

ירון טוראל: כלומר, יש יותר שטחים כרגע לפיתוח מאשר הצורך, תכנית המתאר מגדילה אותו עוד יותר וכבר עכשיו אנחנו יודעים שמשרד הפנים, מינהל התכנון עובד כבר על שתי תוכניות מפורטות להגדיל עוד יותר את מלאי.

ירון טוראל: במילים אחרות, לעין אל אסד יש פתרונות תכנונים הרבה מעל ומעבר לצורך בחמש השנים הקרובות, שזה טוב וככה חשוב שזה יהיה, זה נכון וזה ראוי כמובן כרשות האכיפה אין לנו שום ממצאים לגבי עבירות בנייה בעין אל אסד.

ירון טוראל: זהו.

מופיד מרעי: אתה אומר שאין ממצאים בנוגע לעבירות בנייה?

מופיד מרעי: כלומר אתה אומר לי שיש כאן ישוב, שאומנם הוא קטן, מבחינה תכנונית, התכנון נותן מענה אל מול הצורך ואין בעיות קריטיות בנושא התכנון.

מופיד מרעי: בבקשה, יושב ראש הוועד.

עבדאלה סלאמה: קודם כל, נכון שאישרו לנו תכנית מתאר באוגוסט 2018, אבל בתכנית המתאר הזו לא לקחו מספר רב של פרמטרים שהם מאוד מאוד קריטיים וחשובים.

עבדאלה סלאמה: דבר ראשון, רוב האדמות שנכנסו לתכנית המתאר הן לא שייכות לתושבי עין אל אסד.

עבדאלה סלאמה: אני יכול להגיד בלב שלם, יותר משמונים אחוז מהאדמות שנכנסנו למתאר הן שייכות לבעלות זרה.

מופיד מרעי: עבדאלה, כאשר אתה אומר בעלות זרה למי אתה מתכוון?

עבדאלה סלאמה: לבית ג'אן, לראמה, אפילו ירכא, כל מיני אנשים שהם לא תושבי כפר עין אל אסד.

עבדאלה סלאמה: לכן, נכון שיש לנו תכנית מתאר, אבל היא לא עונה בכלל על הדרישות.

עבדאלה סלאמה: העשרים אחוז שנותרו, אני יכול גם להגיד יותר משבעים אחוז מתושבי עין אל אסד, לא נהנים מהעשרים אחוז האלה.

עבדאלה סלאמה: לכן, תכנית המתאר הזו כמעט ולא נותנת מענה לאוכלוסייה גדולה מאוד בכפר.

מופיד מרעי: רגע, שאלה מעניינת, בסופו של דבר, אמרת את מה שאמרת לגבי הבעלות הפרטית על הקרקע, בסדר, מובן, אל מול התושבים מה שנשאר בתכנון זה לא נותן מענה?

מופיד מרעי: אדמות מדינה, אין לכם שם מבחינת שכונת חיילים משוחררים.

עבדאלה סלאמה: זהו, יותר משבעים אחוז לא קיבלו מענה בתכנית המתאר החדשה.

עבדאלה סלאמה: מבחינת שכונת חיילים משוחררים, אין לנו, אנחנו יותר משלושים שנה בצעיר אחד או חייל אחד משוחרר, לא קיבל מגרש.

עבדאלה סלאמה: כל הצעירים שלנו והחיילים שלנו כולם בשנים האחרונות, אפילו יותר מעשר שנים אחרונות, הם נוטשים את הכפר והם משכירים להם דירות ובתים במקומות אחרים, כמו כרמיאל וכל מיני מקומות שכנים.

מופיד מרעי: אני אבקש ממינהל התכנון בסוף להתייחס גם לנושא של פיתוח התכנוני.

עבדאלה סלאמה: תכנית המתאר הזו חולקה לאחד עשרה מתחמים.

עבדאלה סלאמה: אנחנו כבר יותר מחמש שנים מתעסקים בשני מתחמים, שתיים ושלוש, אנחנו עוד לא סיימנו את התכנון הראשוני, אחר כך צריך לעשות תכנון לכל התשתיות, אחר כך צריך לבצע את - - -

מופיד מרעי: ברור, אנחנו מדברים כרגע על התוכניות המפורטות, לא תוכניות לתשתיות.

מופיד מרעי: להבנתך, מתי אתה מעריך שהתוכניות המפורטות שנמצאות אצלך, יכולות להיות מוגשות ונכנסות למסלול של תהליך היישור?

עבדאלה סלאמה: יפה.

עבדאלה סלאמה: בין מתחמים שתיים ושלוש, אני מקווה שעד סוף השנה הזו יהיו גמורים, ואז תהיה חלוקה של מגרשים.

עבדאלה סלאמה: שאר המתחמים, יש שלושה מתחמים שרק עכשיו כאילו התחילו להניע אותם, אולי עוד שלוש ארבע שנים - - -

מופיד מרעי: הבנתי.

מופיד מרעי: דיברנו על זה בעבר.

מופיד מרעי: תגיד לי, מבחינה תקציבית, כמה חסר לך?

עבדאלה סלאמה: מבחינה תקציבית יש לנו רק שלוש מתחמים ועוד השניים האלה, חמישה מתחמים ולשאר אנחנו צריכים תקציב.

מופיד מרעי: כמה?

עבדאלה סלאמה: אנחנו צריכים לפחות עוד איזה מיליון וחצי שקל, על מנת להשלים התכנון של התחום וחלוקה.

מופיד מרעי: תודה רבה, בסדר גמור, מאה אחוז.

מופיד מרעי: תמשיך להיות איתנו.

עבדאלה סלאמה: לא, אבל זו סוגיה אחת.

עבדאלה סלאמה: אנחנו מוקפים כמעט בכל הכיוונים, מהצד הצפוני, לדוגמה, איפה שיש לנו את האדמות הפרטיות שלנו, של התושבים, הן מעובדות חקלאית, אבל הן היום נמצאות בסטטוס של שמורת טבע.

מופיד מרעי: כן הן שייכות לשמורת טבע, צריך לגרוע אותן וזה תהליך ארוך.

עבדאלה סלאמה: בסדר, אבל צריך להתחיל לעשות את זה.

מופיד מרעי: מי שעושה את זה זה אתם מול המועצה שלכם.

מופיד מרעי: תציינו את זה גם בסיכום, בנושא הזה כל תכנון שנמצא מחוץ לתחום השיפוט של - - -

עבדאלה סלאמה: זה בתחום השיפוט.

עבדאלה סלאמה: הצד הצפוני נמצא בתחום השיפוט.

עבדאלה סלאמה: הצד הדרומי חלק ממנו נמצא מחוץ לשיפוט, נכון ושם אנחנו צריכים להוסיף שטח למען שכונת החיילים משוחררים החדשה.

מופיד מרעי: בסדר, מאה אחוז.

מופיד מרעי: אני אומר, נושא התכנון מחוץ לתחום השיפוט, צריך לעבור תהליכים.

מופיד מרעי: אתם צריכים להתחיל את התהליך מול רשות שמורת הטבע, שזה תהליך אגב מסתיים כאן בכנסת ולא מסתיים בוועדה גיאוגרפית, על מנת לגרוע את השטח.

מופיד מרעי: עבדאלה, תמשיך להיות איתנו ותודה רבה ליושב הוועד עין אל אסד.

מופיד מרעי: אנחנו עוברים לישוב הבא, סאג'ור, קודם הפיקוח יציג את הנתונים ואז יושב ראש הישוב ג'אבר חמוד יתייחס.

מופיד מרעי: גם שם להערכתי אין בעיות של תוכניות והישוב יכול להיות דוגמה גם לאחרים.

ירון טוראל: תכנית המתאר של סאג'ור, אפשר לראות אותה, היא די ישנה, היא מ-1991, אחת הסיבות לכך שלא ניתן היה לעשות תכנית חדשה, כי תכנית המתאר המחוזית הגבילה בעצם את ההתפשטות של אזור הפיתוח בסאג'ור.

ירון טוראל: לאחרונה אושרה התכנית, שינוי לתכנית המתאר של מחוז צפון, והיא מאפשרת תכנית חדשה ואכן תכנית חדשה מקודמת בימים אלה על ידי מינהל התכנון.

ירון טוראל: אבל, במקביל, מקודמות בסאג'ור כמה תוכניות חדשות שנותנות פתרונות במקביל לקידום של תכנית המתאר החדשה.

ירון טוראל: הפתרונות האלה מאפשרים ביחד תשע מאות יחידות דיור, שזה נותן מענה די טוב לצרכים של הישוב.

ירון טוראל: אני שמח להגיד שגם בסאג'ור, שאנחנו ברשות האכיפה, לא מצאנו עבירות בנייה שנה האחרונה.

מופיד מרעי: יופי, מסקנות, הם יכולים להוות מודל לחיקוי?

ירון טוראל: אכן כן.

מופיד מרעי: בבקשה, ראש המועצה ויושב ראש פורום ראשי הרשויות הדרוזיות והצ'רקסיות, ג'אבר, התייחסות לסאג'ור ולדברים שנאמרו כאן?

מופיד מרעי: קודם כל, חן חן על המצב התכנוני.

מופיד מרעי: אגב, אני מקווה שג'אבר שומע אותנו, כאשר אתה מבקר במשרד של ג'אבר אתה רואה על הקירות לא תמונות, תוכניות מפורטות וכוללניות והוא מדבר תכנון, חושב תכנון ועושה תכנון.

מופיד מרעי: בבקשה, ג'אבר.

ג'אבר חמוד: אני חייבת להגיד שסאג'ור מ-2014 ועד היום התקדמה בהרבה תוכניות להרחבה, אחרי ארבעים שנה שישנו קיפאון בתכנון.

ג'אבר חמוד: אני רוצה לנצל את הזמן ולגעת בדברים החשובים, הדבר הראשון, אני הייתי שמח שמינהל התכנון היה מציג את המתאר שאושר בזמנו על ידי המועצה האזורית מרום הגליל והוועדה המחוזית בשנת 1991, באותו מתאר שאושר להלביש אותו על בתים שהיו קיימים בהיתר.

ג'אבר חמוד: לפני המתאר המאושר גם הבתים בהיתר צריך להרוס בסאג'ור.

ג'אבר חמוד: שמעתם טוב, מה אני אומר?

מופיד מרעי: מי שמבין עניין מנסה לעכל גם את מה שאתה אומר.

מופיד מרעי: צריך לעכל את מה שאתה אומר, ברגע שיש תכנית שהיא בסוף הורסת - - -

ג'אבר חמוד: אז, ככה אני אפרט בשפת העם, סאג'ור הייתה שייכת למועצה אזורית מרום הגליל ולא הייתה פה מועצה עצמאית.

ג'אבר חמוד: מרום הגליל יזמה תכנית מתאר עם בכיר היום במערך התכנון, שהוא עדיין פעיל במערך התכנון והתוכניות האלה אושרו על ידי הוועדה המחוזית ומינהל התכנון.

ג'אבר חמוד: כאשר באים ולוקחים את המתאר שאושר ומלבישים אותו על תצ"א של בתים קיימים לפני אישור המתאר, אתה פתאום מגלה שאתה צריך להרוס הרבה בתים שקיימים לפני אישור המתאר וקיימים בהיתר.

מופיד מרעי: בלתי נתפס.

ג'אבר חמוד: אני הצגתי את הדבר הזה מספר פעמים גם לדלית, גם למינהל התכנון וגם לכולם, אבל שומעים באוזן הראשונה וזה יוצא באוזן השנייה, אוקיי?

ג'אבר חמוד: אז זו בעיה מספר אחת, שלצערי, עדיין קיימת בסאג'ור כולל בגרעין הישוב.

ג'אבר חמוד: בתים שבנויים לפני המתאר, שהם בהיתר ונוצר מצב שהקומה הראשונה היא בהיתר ואם בעל הבית רוצה לבנות קומה שנייה, כי בפרוגרמה, חייבו תשעה ושארבע או חמש יחידות דיור לדונם ואני רוצה לממש את הפרוגרמה.

ג'אבר חמוד: אבל, כאשר אני בא ואני רוצה להגיש בקשה להיתר, אומרים לי לא, הבית בכביש, אבל הבית קיים בהיתר לפני הכביש.

ג'אבר חמוד: אני מקווה שהבנתם אותי, אני בטוח שמבינים אותי ושרוצים להבין.

מופיד מרעי: ג'אבר, ברשותך בסוגיה הזו, גרעין הכפר, מה שאמרת זה דבר רע מאוד, אני מכיר אותו ואני מכיר אותו גם בשאר הישובים, שבסוף יש מבנה, יש לו היתר, אבל מולבש עליו כביש והוא לא יכול להמשיך כמו שאתה אומר.

מופיד מרעי: היה ניסיון לעשות תכנון פנימי של לקחת את גרעין הכפר ולאשר תוכניות כמו שהן, מה שנמצא לאשר.

מופיד מרעי: השאלה שלי אלייך כראש רשות, האם סאג'ור יש לה תהליך תכנוני לגרעין הכפר לאשר את מה שנמצא, על מנת לשנות את התכנון שהיה בזמנו כאשר הייתם במועצה האזורית, יש תהליך כזה?

מופיד מרעי: או שאתם צריכים תהליך כזה?

מופיד מרעי: כמו שאני מכיר אותך, אתה בתהליך.

ג'אבר חמוד: אז, יש תהליך כזה בשני מתחמים, אבל זה לא הכל.

ג'אבר חמוד: יש תהליך לשני מתחמים להסדרה, אבל כאשר אתה בא ועושה הסדרה לשכונה שהיא קיימת, אתה מוגבל תכנונית מאוד משמעותית ואין פתיחות תכנונית כמצב קיים, אין פתיחות תכנונית.

ג'אבר חמוד: מה שקורה הוא שאז אומרים לך, אוקיי, הכביש צריך להיות שמונה או תשע מטר ואני לא יכול לעשות עוד, כי יש מצב עובדתי נתון קיים, אז מה לבוא ולהראות או להתגמש?

ג'אבר חמוד: אני חושב שהגיע הזמן שמדינת ישראל ומינהל התכנון בעיקר, בכל הנושא של תוכניות הסדרה ועוד בעיוות הזה שנוצר לא באשמת התושבים, אלא באשמתנו.

ג'אבר חמוד: כאשר אני אומר באשמתנו זה באשמת כל התכנון המחוזי, המרחבי והכל.

ג'אבר חמוד: אני חושב שיש מצב של התגמשות, כי אחרת, יש לי כרגע הליך של שתי מפורטות בהליך הסדרה כמו מספר ישיבות בנושא ומינהל התכנון והוועדה המחוזית קצת מקשים בעניין הזה, בקטע של אי גמישות תכנונית, ואני לא יודע מתי התוכניות האלה יאושרו או לא יאושרו.

ג'אבר חמוד: דבר שני, על מנת להשלים את כל הישוב, את כל ההסדרה התכנונית של הישוב, נותרו בסאג'ור עוד ארבע מתחמים ולזה כרגע אין תקציב, כידוע לכם.

ג'אבר חמוד: בנוסף, גם החלטת הממשלה שכולם מתפארים שיש שישים מיליון, אגב אני יודע על ארבעים אני לא יודע על מה שישים לישובים הדרוזים, עדיין לא קיבלנו לצערי את ההרשאות.

ג'אבר חמוד: לקבל את ההרשאות, אתה יודע מה התהליך הבירוקרטי, זה לאשר תב"ר, זה לצאת למכרז.

ג'אבר חמוד: אנחנו נגיע לאוגוסט, ספטמבר, במצב הטוב, ועוד נקום, ובסוף שנה יבוא מינהל תכנון ומשרד האוצר ויגיד שלא ניצלנו תקציב.

ג'אבר חמוד: אז, זה המצב נכון להיות, זה בסוגיה הזו.

ג'אבר חמוד: הסוגיה השנייה היא מטופלת וגם מינהל התכנון מכיר היא מסמך המדיניות, זה סלנג חדש ברמה התכנונית.

ג'אבר חמוד: כלומר, לא תכנית מתאר, אלא מסמך מדיניות, ובסאג'ור מינהל התכנון יזם מסמך מדיניות שהביא איזה שהוא צוות עב"מים, מבחינתי.

ג'אבר חמוד: הם יגידו לך שהיו דיונים במועצה, יגידו לך שיתוף פעולה והכל קשקוש אחד גדול.

ג'אבר חמוד: הצוות הזה שהוא בא, מסמך המדיניות שהוא בנה אותו הוא מתאים לקרקע המדינה, ואם עכשיו ניקח מה היא המשמעות של מימוש של מסמך המדיניות, אני צריך עכשיו בסאג'ור ארבע מאות מיליון שקל על מנת להפקיע קרקעות בהתאם לאותו מסמך מדיניות, שאני מתנגד לו בכל תוקף.

מופיד מרעי: כמה תקציב?

ג'אבר חמוד: על מנת לממש את המסמך המדיניות ולעשות רק את השביל הירוק הזה, שהם מפנטזים עליו, על קרקע פרטית, כן?

ג'אבר חמוד: על מנת להפקיע או לשפות את התושבים אתה צריך הרבה כספים.

ג'אבר חמוד: אגב, אני גם לא מתכוון לקחת מתושבים דרוזים, אני מצהיר פה, כשלושים אחוז שצ"פ כאשר מאז קום המדינה לקחו ממנו כבר שישים אחוז הפקעה ללא פיצוי, אז אני לא מוכן לסלנג הזה.

ג'אבר חמוד: אין לי רגשי נחיתות, אבל אני לא מוכן לבוא לתושב סאג'ור ולהגיד לו עכשיו, אוקיי הפקיעו לך עשר דונם, כי לקחו את זה לאזור התעשייה כרמל, עכשיו ממה שנותר לך אני לוקח לך עוד שלושים אחוז ללא שיפוי.

ג'אבר חמוד: אז, המינימום הוא לתת שיפוי לתושבים - - -

מופיד מרעי: צודק.

ג'אבר חמוד: נגעתי פה בנקודה לא קשורה לסאג'ור, אבל בוא נתקדם.

ג'אבר חמוד: נכון להיות הבעיה של סאג'ור זה תמ"מ 2/ 9 שחונה במועצה הארצית.

ג'אבר חמוד: לצערי, המחוז נתן המלצות תוך התעלמות מדריסה ורמיסה צרכי המועצה.

ג'אבר חמוד: אני כראש מועצה, הנהלת המועצה ומהנדס המועצה, ואף הוועדה המקומית, מתנגדת להמלצה על תמ"מ 2/ 9 של הוועדה המחוזית, אבל הוועדה המחוזית עובדת באופן עצמאי.

ג'אבר חמוד: הדבר הזה מאוד מרתיח ומעצבן מאוד, ואני מאוד מקווה שמיכל מריל ומינהל התכנון כן יהיו קשובים וייתנו קרדיט להנהלת המועצה, למהנדס המועצה ולמחלקת ההנדסה ביעדים האסטרטגים לפיתוח הישוב.

ג'אבר חמוד: אם יש לי קרקע שאני מזהה שהיא פוטנציאל תיירותי, ויש כאלה במדינת ישראל מאות, ויבואו ויגידו לי לא, זה שיפוע, ולא יודע מה, ונוף, קרקע פרטית סלעית שאין בה שום דבר שקשור לטבע, לא עץ מיוחד, לא צמח מיוחד, לא מערת נטיפים ולא כלום, אז פשוט אין לי הסבר, חוץ ממדיניות.

ג'אבר חמוד: כלומר, מדיניות של התעלמות מצרכי המועצה.

ג'אבר חמוד: נכון להיום תמ"מ 2/ 9 חונה במועצה הארצית, אני מקווה מאוד שמינהל התכנון יצטרף להמלצה של הוועדה המרחבית ושל המועצה, ויאמץ את הבקשות והתיקונים שלנו שביקשנו בתמ"מ 2/ 9.

ג'אבר חמוד: זו הנקודה הכי חשובה כרגע מבחינתי, ומעבר לזה אני לא יודע למה אנחנו עושים ומחכים כל כך הרבה זמן, כמעט חודשיים וחצי, ועדיין אין הרשאות תכנון בישובים.

ג'אבר חמוד: אתמול שמעתי את השר במשרד האוצר ציין מספרים לגבי תקצוב ואי ניצול, אז אני חייב להגיד לחברי הכנסת ומי שנמצא שם בוועדת הכנסת, חבר'ה, לא לזלזל באינטליגנציה שלנו.

ג'אבר חמוד: ברגע שאתה מקבל הרשאה, עד שאתה מקבל אותה, כמה חודשים עד שאתה מקבל תב"ר ממשרד הפנים, עד שאתה יוצא למכרז והצוות תכנון יוצא לעבודה, ואז אתה מחכה לשבץ את התכנית שלך בוועדה המרחבית.

ג'אבר חמוד: אם ניקח את סאג'ור, לדוגמה, זה השר במשרד האוצר צריך לדעת, בוועדת בית הכרם, וזה גם מינהל התכנון יודע, שנה שלמה לא היו דיוני תכנון בוועדה המרחבית.

מופיד מרעי: אז מה עשו שנה שלמה?

ג'אבר חמוד: בגלל סכסוך בין המהנדס ליושבת הראש, שהיא סיימה את עבודתה וטוב שכך.

ג'אבר חמוד: אבל, שנה שלמה הוועדה המרחבית לא יזמה ישיבות תכנון, מה עשה מינהל התכנון בעניין הזה?

ג'אבר חמוד: למה אני כתושב, הכנתי תכנית, אני רוצה לשמור על החוק, הכנתי תוכניות למגורים, להפקיד אותם בוועדה שכמעט שנה לא היו ישיבות תכנון ואף אחד לא עשה עם זה כלום.

מופיד מרעי: זה חמור מאוד.

ג'אבר חמוד: עזוב, אני יודע מה שאני אומר, אני גם לא מצפה עכשיו שמישהו יפתור את הבעיות, באמת.

ג'אבר חמוד: מינהל התכנון יודע, גברת יושבת ראש הוועדה שהייתה, עסקה בכוחנות, ולא יודע מה, בגיבוי ארטילרי של מינהל התכנון, למה אני לא יודע.

ג'אבר חמוד: אז, חברים הבעיה של סאג'ור נכון להיום היא תמ"מ 2/ 9, ואני מאוד מקווה שמינהל התכנון ישים יד ביד יחד איתי, על מנת באמת לתת הזדמנות להמשיך את התנופה שקיימת בסאג'ור, תנופה של שכונת חיילים, שלוש מאות יחידות דיור מאוד מפורטת ושאושרה.

ג'אבר חמוד: אנחנו נמצאים בהליך מתקדם של איחוד וחלוקה, אבל זה לא מספיק.

ג'אבר חמוד: כרגע הבעיה שלי העיקרית והקריטית היא תמ"מ 2/ 9 ותקצוב על מנת להסדיר את המתאר המעוות.

ג'אבר חמוד: אני שוקל בימים האלה להגיש תביעה ייצוגית בשם התושבים שגרים בכרמל ובעכו, כי מפחדים לבנות קומה שנייה על קומה ראשונה שהיא בהיתר, בגלל עיוות של גורמי התכנון במדינה.

ג'אבר חמוד: אגב, כבר ישבתי עם עורכי דין ויש תיק ואני מתכוון לעשות את זה.

מופיד מרעי: ברור לי, מאה אחוז.

ג'אבר חמוד: אני מודה לכם על הכוונות.

ג'אבר חמוד: עוד פעם, אני לא אומר את הדברים מתוך ביקורת, אלא אומר אותם מתוך כוונה ורצון שמישהו סוף סוף יקשיב לסאג'ור.

ג'אבר חמוד: אני כבר קדנציה שלישית, הרביעית בדרך ויש לי כוונה להזדקן בישוב הזה, כאשר אני צופה שהוא מתפתח כלכלית וחברתית.

ג'אבר חמוד: אנחנו גם יושבים שנקודה אסטרטגית על כביש 85.

ג'אבר חמוד: אגב, עוד סוגיה אחת, באזור התעשייה סאג'ור התוכניות הופקדו בוועדה המרחבית, אנחנו ממתינים לדיון בנושא, אני מקווה שגם בסוגיה הזו הוועדה המחוזית במינהל התכנון לא יקשו עלינו - - -

מופיד מרעי: זה מחייב את האישור של הוועדה המחוזית הארצית, אזור התעשייה?

ג'אבר חמוד: מי שיזם את התכנון הוא משרד הכלכלה, מי שתקצב את התוכנית זה משרד הכלכלה.

ג'אבר חמוד: זו עדיין אותה מדינה, אז אם יש שמאל לא מחוברת ליד ימין, מי אני שאחבר ביניהן?

מופיד מרעי: טוב, תודה רבה על הדברים, יושב ראש המועצה המקומית סאג'ור ויושב ראש הפורום, על הדברים גם המקצועיים.

מופיד מרעי: בחלק מהדברים כן חשוב שסאג'ור תהיה דוגמה בנושא התכנון, ההתעקשות, העקשנות להשגת היעדים, המטרות והנקודות שהעלית כאן.

מופיד מרעי: אני אומר לך ג'אבר, אנחנו נמשיך להיות עם היד על הדופק, לא נוותר לאף אחד עד שהכל יושג, עד שאנחנו בסופו של דבר נגיע לפיתוח שלם של הישובים ושירבו כמוך.

מופיד מרעי: אנחנו נשמע גם את מינהל התכנון הארצי לשתי הסוגיות שהעלית, נושא התקציב הנקודה ברורה.

מופיד מרעי: אני לא יודע אם שמעת אותי קודם, אבל אנחנו בסופו של דבר, משרד השיכון יחד עם הרשות לפיתוח הישובים הדרוזים והצ'רקסיים, מחשבים מסלול מחדש על הנושא של התקציב.

מופיד מרעי: אתה צודק, כולנו צודקים, כולם מדברים ואומרים שיש בעיה של תקציב ובאוצר אומרים שאין בעיה של תקציב, יש כסף לתכנון.

מופיד מרעי: בסדר, יש כסף לתכנון, בסופו של דבר, אותנו מודדים במעשים, בסוף הדרך מה קורה, האם מתקדמים והאם יש תקציב או לא.

מופיד מרעי: אז, אני מקווה שלשם אנחנו נגיע וביחד.

מופיד מרעי: תודה רבה.

ג'אבר חמוד: אני מבקש רק דבר אחד ברשותך, אם הם הולכים להתייחס לסאג'ור כרגע בוועדה, אני מבקש לא לנעול אותי.

ג'אבר חמוד: אם צריך להגיב, אני אגיב.

מופיד מרעי: מנהל תכנון, בבקשה.

מופיד מרעי: מיכל.

מיכל מריל: בוקר טוב.

מיכל מריל: אני אתייחס, קודם כל, לסוגיה הראשונה שג'אבר העלה, הוא מדבר על תכנית הסדרה בעצם.

מיכל מריל: אני קצת משתוממת על מה שאתה אומר, כי אנחנו התחלנו לקדם איתך תכנית הסדרה בתקציב של החלטה 929, התקדמנו יפה ובאיזה שהוא שלב שברת את הכלים ואמרת שאתה רוצה להעביר את התקציב למשרד השיכון, בגלל כל מיני סוגיות תקציביות שלא הצלחנו לקדם על פי הבקשות שלך.

מיכל מריל: אז, אתה אמור עכשיו לקדם את התכנית הזו ויש לך תקציב ואני לא מבינה איפה זה עומד, מה הבעיה?

מיכל מריל: למה אתה לא מקדם את זה?

מיכל מריל: למה אתה לא ממשיך באותה נקודה שהפסקנו?

מיכל מריל: זה אחד.

מיכל מריל: בנוסף, אני לגמרי מבינה את מה שאתה אומר, אני בעד הסדרה, אני חושבת שצריך לקדם את התוכניות לגרעינים הוותיקים שבהם יש סתירה בין התכנון - - -

מופיד מרעי: מיכל, מי אחראי על הקידום של ההסדרה בגרעין של כל הישובים?

מיכל מריל: כרגע התקציב נמצא במשרד השיכון והוא יכול להמשיך לקדם את הגרעין של הכפר עם אותה תכנית שהתחלנו לקדם.

מופיד מרעי: טוב, אני מקווה שאמין יתייחס לזה.

מיכל מריל: יכול להיות שצריך עוד תקציב על מנת להרחיב, הכל בסדר, יש לכם את התקציב הזה, אני לא מבינה למה אתם לא מקדמים את זה.

מיכל מריל: יש גם מתכנן, אני לא יודעת איפה זה עומד.

מיכל מריל: זה דבר אחד.

מיכל מריל: לגבי מסמך המדיניות, נמצא פה איתנו ינאי מלשכת התכנון המחוזית.

מיכל מריל: להבנתי, המסמך הזה קודם יחד עם המועצה.

מיכל מריל: היה איזה שהוא נתק של שנה, בסופו של דבר, ראש המועצה הסכים לקדם את התכנית הזו ולהביא את זה לשינוי תמ"מ.

מיכל מריל: זה אכן הגיע למועצה הארצית, אבל שם הוא הביע התנגדות מאוד מאוד קשה, ולכן זה נעצר.

מיכל מריל: לא רצו לקדם את התכנית הזו בניגוד לעמדה של ראש המועצה ושם זה נעצר, זה הכל.

מיכל מריל: אבל, אני מציעה שתשחררו לינאי את המיקרופון, הוא זה שליווה את התכנית מטעם לשכת התכנון של מחוז צפון, והוא יכול לתת קצת יותר פרטים בעניין הזה.

מיכל מריל: ינאי נוימן.

מופיד מרעי: ינאי איתנו?

ינאי נוימן: כן, תודה רבה.

ינאי נוימן: אז, לגבי מסמך המדיניות, אנחנו בעצם היינו חלק מההכנה שלו, שנעשה בשיתוף פעולה מלא או אפילו בצורה מלאה יחד עם המועצה המקומית.

ינאי נוימן: בעצם בין השנים 2017 ל-2019.

ינאי נוימן: ב-2019 הוא הובא בפני הוועדה המחוזית ואומץ על ידיה.

ינאי נוימן: אומנם היו חלוקי דעות, אני לא אגיד שלא היו חילוקי דעות, בעיקר אבל על החלק הצפוני של הישוב סביב פיתוח מתלול צורים, שאר האזורים היו כן מוסכמים עם המועצה ובעצם נוצר בסיס תכנוני לפיתוח הישוב.

ינאי נוימן: אני רוצה להדגיש שהדברים שנאמרו מקודם לגבי הפקעות מתוקף מסמך המדיניות.

ינאי נוימן: מסמך המדיניות הוא מסמך עקרוני, שעל בסיסו לא מיצרים שום הפקעות, הוא רק מצביע היכן כדאי לפתח ואיפה יהיה פיתוח חדש.

ינאי נוימן: על בסיס מסמך המדיניות הזה, בעצם הלכנו בעצם לכיוון של הכנת שינוי תמ"מ, וההמלצה של הוועדה המחוזית למועצה הארצית.

ינאי נוימן: השינוי תמ"מ הזה והפלטפורמה התכנונית היחידה, על מנת להכין שינוי תמ"מ כרגע לסאג'ור הוא מסמך המדיניות.

ינאי נוימן: כמו שאמרתי, המסמך אומץ על ידי הוועדה המחוזית, וכרגע אין בסיס אחר מושכל, מבחינה תכנונית, להכין על בסיסו השני תמ"מ.

מופיד מרעי: לכם ברור מה היא המשמעות התקציבית של יישום מסמך המדיניות?

מופיד מרעי: שמעתם את ראש המועצה או שאתם - - -

ינאי נוימן: כן, שמעתי את ראש המועצה.

ינאי נוימן: מסמך המדיניות נותן המלצות, הוא לא אומר שמחר בבוקר צריך לפתח X או Y, הוא כן נותן שלביות מומלצות שהיא גם מוגמשת.

ינאי נוימן: שוב פעם, הוא לא סטטוטורי, כלומר ניתן להכין תוכניות גם ששונות ממנו, ומראים למה בעצם הם שונים ממסמך המדיניות.

ינאי נוימן: זה מסמך מדיניות שאמור להתוות דרך תכנונית לישוב.

מופיד מרעי: ברור.

מופיד מרעי: בוא לא ניקח את מסמך המדיניות כרגע כנושא לדיון, כי אנחנו רוצים להתקדם.

ינאי נוימן: לא, כי שאלת לגבי המשמעות הכלכלית של המסמך.

מופיד מרעי: כן, קיבלתי תשובה.

מופיד מרעי: אתם אמרתם שהוא לא מחייב ואין לכם הערכה כלכלית לנושא או שאני הבנתי אותך לא נכון?

ינאי נוימן: לא, רגע, המסמך נותן אפשרויות ובמקביל אליו באמת נעשות תוכניות נוספות, כמו שמיכל אמרה, מתוכניות מבסיסו במינהל התכנון.

ינאי נוימן: זאת אומרת, זו הדרך, הדרך היא בסופו של דבר היא ללכת ולהכין עכשיו תוכניות המפורטות.

ינאי נוימן: שינוי התמ"מ נותן לסאג'ור אפשרות להתרחב.

ינאי נוימן: עכשיו, צריך לומר, מסמך המדיניות לקח ישוב של כאר

ינאי נוימן: בעת אלפים תושבים, זה נותן אופק לישוב של תשעת אלפים תושבים, כלומר יותר מהכפלה של הישוב.

מופיד מרעי: בסדר, חברים, הישובים האלה צריכים להתפתח.

מופיד מרעי: עם כל הכבוד, אנחנו לא יכולים לתכנן מהיד לפה, אנחנו בפער של שנים אחורה בתכנון, ואנחנו לא יכולים לתכנן אם לא נסתכל לעתיד.

מופיד מרעי: התכנון חייב להיות צופה פני העתיד להרבה שנים קדימה ולא לעשרים.

מופיד מרעי: כי, זה מה שראש רשות צריך לאשר, בסופו של דבר, ישוב מתוכנן לטווח של עשרים, שלושים שנה קדימה, על מנת שהבנים לא התעסקו עם מה שכרגע ראשי הרשויות מתעסקים.

מופיד מרעי: זו חשיבה מאוד מאוד נכונה.

ינאי נוימן: אתם מוזמנים לפתוח את מסמך המדיניות, הוא מפורסם באתר האינטרנט של מינהל התכנון.

ינאי נוימן: ניתן לראות שהוא נותן אופק תכנוני מאוד מאוד רחב.

מופיד מרעי: בסדר גמור, אנחנו יותר מדי על מסמך המדיניות.

מופיד מרעי: תמ"מ 2/ 9 איפה הוא עומד?

ינאי נוימן: אז, התמ"מ לסאג'ור בעצם הוגש למועצה הארצית, ממתין שם לדיון בהכרעה - - -

מופיד מרעי: כמה זמן?

מופיד מרעי: הערכה של זמן.

מופיד מרעי: בסוף בסוף, צריך לתכנן את הדברים בלוחות זמנים.

מופיד מרעי: אגב, זו הבעיה שלנו בתכנון, אין לנו זמנים שמתוחמים, אנחנו לא יכולים לתחם זמן ואז כל תכנון כזה יכול לקחת עשר או חמש עשרה שנים, בגלל זה גם אנחנו מחוקקים חוק לפיתוח הישובים הדרוזים כדי להגביל את כל ועדות התכנון והבניה בזמני תכנון.

מופיד מרעי: זאת משום שאחרת, הם יהיו במצב של עבירה על חוק במדינת ישראל.

ינאי נוימן: אז כמו שמיכל אמרה מקודם, שינוי התמ"מ היה יכול לקבל אישור להפקדה כבר לפני מספר חודשים, אבל ראש המועצה בא והתנגד אליו והוא ביקש להוריד אותו מהשולחן או לשנות אותו לגמרי.

ינאי נוימן: לכן, הדברים מתעכבים ובסופו של דבר הוא נכנס לדיון נוסף.

ינאי נוימן: היה כבר דיון אחד, היה יכול להיות מוכרע בדיון אחד - - -

מופיד מרעי: אל תקחו אותנו אחורה, שאלתי שאלה מתי הדיון בתמ"מ.

ינאי נוימן: אני מדבר על שינוי התמ"מ.

ינאי נוימן: שינוי תמ"מ היה כבר בדיון אחד המועצה הארצית, והוא עבר לעוד דיון, מהסיבה של התנגדות ראש המועצה.

מופיד מרעי: חברים, תמיד יהיה מה להתנגד ותמיד יהיה מה לדחוף, מתי תמ"מ 2/ 9 עובר במועצה הארצית לתכנון ובנייה?

ינאי נוימן: סליחה, קודם כל, אני בא מלשכת התכנון המחוזית, אני לא קובע את הדיונים במועצה הארצית, אז אין לי כרגע תשובה לעניין התאריך.

מופיד מרעי: אוקיי, הבנתי, בסדר.

מופיד מרעי: אנחנו סיכום נעשה בהמשך.

מופיד מרעי: ג'אבר, התייחסות קצרה, אם אתה רוצה?

ג'אבר חמוד: אני אגיב על השקרים שנאמרו פה וסליחה על הבוטות.

ג'אבר חמוד: יש לי פרוטוקול של הוועדה המחוזית בנושא מסמך המדיניות, אני מזמין אותך, ינאי ואחרים, לקרוא את העמדה של המועצה שם ויש פרוטוקול, תמליל.

ג'אבר חמוד: אני מקווה שאתם עושים לוועדה המחוזית תמלילים, זה דבר אחד.

ג'אבר חמוד: לא נעים להזכיר לך את האירוע החריג, עוד לפני שהגשנו את מסמך התמ"מ, בוועדה המחוזית יחד עם מר אורי אילן היו שם כמעט מכות, בסדר?

ג'אבר חמוד: אז אתה לא יכול להגיד המועצה הסכימה או לא הסכימה.

ג'אבר חמוד: דבר נוסף, מסמך מדיניות אין לו שום מעמד משפטי לעומת תמ"מ 2/ 9, אתה לא יכול לקחת משהו שאין לו מעמד משפטי ולהפוך את מה שכן יש לו מעמד משפטי, שהוא יהיה כפוף לדבר שנקרא מסמך מדיניות, המצאה הזויה, אוקיי?

ג'אבר חמוד: אני את הצוות תכנון לא בחרתי בו, זה צוות תכנון שהוא, כביכול, כאילו שהוא עובד על קרקע מדינה.

ג'אבר חמוד: אני אשאל אתכם שאלה, מי חתום על מסמך המדיניות?

ג'אבר חמוד: אתם לא חושבים שראש עיר כאשר מגישים לו מסמך מדיניות הוא צריך לחתום עליו?

ג'אבר חמוד: האם אני חתום על מסמך המדיניות הזה שאתם אישרתם?

ג'אבר חמוד: תוציאו את הפרוטוקול של הוועדה המחוזית, של אותו דיון מכריע שדנתם שם בשלוש אופציות ומה הייתה עמדת המועצה ואתם פשוט התעלמת, לא רק מהמועצה גם בוועדה המרחבית.

ג'אבר חמוד: את הוועדה המרחבית אי אפשר להאשים בזה שיש לה אינטרס, הוועדה המרחבית יותר קרובה לפה ורואה את הדברים, גורמי מקצוע.

ג'אבר חמוד: אתם הלכתם ונעלתם כי ככה אמרו במינהל תכנון, כי ככה אמרה אותו פרופסור שקיבלה מיליונים שמעולם לא ראיתי אותה, פעם, פעמיים ואחרי זה היא שלחה לי לפה מתלמדים וילדים, בסדר?

ג'אבר חמוד: אני אשאל אתכם שאלה, מסמך המדיניות שאתה מדבר עליו, אמרתי לפני כמה דקות, שכדי לממש אותו צריך כסף, אתם מחייבים לכל מפורטת שהמועצה מגישה שיפוי, מי חתם לכם על השיפוי להפקעה לאותם תושבים?

ג'אבר חמוד: מיכל, ציינת כסף או לא כסף, הכסף שכב אצלכם שנים.

ג'אבר חמוד: היה לכם בירוקרטיה אצלכם, בכלל שהורידו את מתחם שבע, למה את לא אומרת לי את כל האמת?

ג'אבר חמוד: למה את מאשימה את המועצה?

ג'אבר חמוד: אתם ואתם, זו דמגוגיה שקרנית.

ג'אבר חמוד: התקצוב היה למתחם שבע ואחרי זה התחלנו לעבוד על מתחם שבע שהמחוז אישר, בא מסמך המדיניות שאתם עשיתם ופסל את מתחם שבע, הרצחתם וגם ירשתם?

ג'אבר חמוד: זו חוצפה.

מופיד מרעי: ג'אבר, הדברים ברורים ואנחנו תיכף נגיע למסקנות.

מופיד מרעי: חשוב מאוד שבסוף יחד עם המנהל, ואני כבר פה מקדים את הסיכום ואני אומר, חייבים דיון דחוף ומהר, גם אם זה בוועדה הזו במיוחד עם כל גורמי התכנון ויחד עם המועצה המקומית סאג'ור, על הנושא גם של תמ"מ 2/ 9 וגם על מסמך המדיניות.

מופיד מרעי: זאת על מנת, לבנות תהליך ודרך להמשך.

מופיד מרעי: תודה רבה.

מופיד מרעי: אנחנו עוברים לישוב הבא, אבו סנאן.

מופיד מרעי: הצטרף אלינו חבר הכנסת עלי סלאלחה.

מופיד מרעי: עלי, אנחנו כבר אחרי עין אל אסד, דיברנו על סאג'ור.

מופיד מרעי: בסך הכל, יש שם תהליכים טובים של התפתחות טובים בשני הישובים האלה.

מופיד מרעי: בדיון הנוכחי יש לנו עוד אבו סנאן, ג'וליס, ובית ג'אן שהוא בהמשך, בדיון הבא.

עלי סלאלחה: חשוב מאוד שאנחנו נביא את הדברים האלה לידיעת הציבור, לחשוף את זה, לדבר על זה בשקיפות מלאה - - -

מופיד מרעי: זה מה שאנחנו עושים.

עלי סלאלחה: בדיוק.

עלי סלאלחה: זה מה שיביא את השינוי.

עלי סלאלחה: אני פונה לכאן לכל אלה שמתהדרים, מדברים והבאנו ועשינו, שיפסיקו לדבר את הדברים האלה.

עלי סלאלחה: הם לא מביאים את זה מהבית שלהם, לא מהסבא ולא מהסבתא, הם צריכים להתייחס לדברים ולתת אותם לטיפול המקצוענים, האנשים שבאמת יודעים לעשות שימוש.

עלי סלאלחה: אנחנו, אנשי הפוליטיקה, עשינו בשביל להגיע ליום הזה, עכשיו צריכים להניח, לתת למנהלת, להתחיל לעבוד במקצועיות ולשרת את הציבור נאמנה.

עלי סלאלחה: תודה רבה.

מופיד מרעי: תודה רבה, דברים מאוד מאוד נכונים וזה התפקיד של כל אחד מאיתנו.

מופיד מרעי: בסוף, כמו שאמרתי תמיד, חבר הכנסת עלי, חומה בונים מלבנה ועוד לבנה ועוד לבנה, אנחנו שמים לבנה - - -

עלי סלאלחה: אנחנו לשירות הציבור שלנו.

מופיד מרעי: כן, אנחנו עם אבו סנאן, בבקשה.

ירון טוראל: אוקיי.

ירון טוראל: באבו סנאן מקודמת בימים האלה לקראת הפקדתה תכנית מתאר חדשה, גדולה ויפה שמאפשרת לישוב שיש בו סדר גודל של ארבעת אלפים בתי אב, עוד חמשת אלפים מאתיים יחידות דיור.

ירון טוראל: כלומר, התכנית נותנת מענה ליותר מאשר הכפלת האוכלוסייה בישוב.

ירון טוראל: התכנית עומדת ערב הפקדתה, היא קרובה מאוד להפקדתה, אבל במקביל לתכנית הזאת מקודמת בוותמ"ל תכנית של אחד מהמתחמים באותה תכנית המתאר.

ירון טוראל: כלומר, תכנית המתאר עוד לא אושרה, אבל כבר בוותמ"ל מקדמים את אחד המתחמים ואת המתחם הגדול בצפון הישוב.

מופיד מרעי: לכמה תושבים?

מופיד מרעי: לכמה יחידות דיור, אתה יודע להגיד לנו?

ירון טוראל: כן, שלושת אלפים שמונה מאות יחידות דיור.

מופיד מרעי: במתחם הזה?

ירון טוראל: נכון.

ירון טוראל: תכנית גדולה מאוד ויפה מאוד, באותה תכנית אנחנו כבר מאתרים שבזמן שהמתכננים מנסים ליצר את התכנית אם לעשות עבירות בנייה, מופעים בשטח התכנון הזה כבר בתים שמיצרים עובדות ומחייבים את המתכננים לחזור ולתכנן שוב ושוב ושוב, מה שהגדרנו בישיבה הקודמת, אדוני יושב הראש, בתור עבירות מסכלות תכנון.

ירון טוראל: אלו עבירות שמחייבות את המתכננים לעצור את העבודה שלהם ולהתקין ולתכנן מחדש, כיוון שהכל קשור בהכל, אלו טבלאות של איחוד וחלוקה, אלו תשתיות מורכבות וזה קורה - - -

מופיד מרעי: אני חוזר לשאלה ששאלתי אותך בדיון הקודם, במתחם הזה שמוגש לוותמ"ל, יש שם מצב של תכנית מסוכלת או שיש מבנים שיכולים לסכל את התכנון?

מופיד מרעי: אני מקווה שאתה קלטת את הכוונה שלי.

מופיד מרעי: האם בסופו של דבר כל התכנית צריכה חישוב מחדש על מנת להגיד אותה?

מופיד מרעי: או שצריך תיקון של מה ומי שניסה לסכל בבנייה שלו את התכנית?

ירון טוראל: אני חושב שהתשובה שלי תהיה על הצד היותר מחמיר.

ירון טוראל: התוכניות האלה, הסוג הזה של התוכניות של איחוד וחלוקה, מייצרות מאזנים בין כלל בעלי הקרקע ובכל התכנית כולה.

ירון טוראל: ברגע שהמאזנים האלה מופרים ולו בהפרה קלה, אתה צריך לעשות מחדש את הטבלאות האלה.

ירון טוראל: אתה לא יכול באזור נקודתי לפתור את הבעיה - - -

מופיד מרעי: בעיקר טבלאות איזון, ברור.

ירון טוראל: אז אני ממשיך, בנוסף לתכנית שמקודמת בוותמ"ל מקודמות עוד תוכניות - - -

מופיד מרעי: שזה במסלול הרגיל בוועדות המחוזיות.

ירון טוראל: נכון.

ירון טוראל: התוכניות האלה רובן מדובר בסדר גודל של מאות יחידות דיור והתוכניות האלה מקודמות.

ירון טוראל: בנוסף, גם בחלק קטן מהן, לא בכולן, אבל בעיקר בוותמ"ל, אבל גם בתוכניות האלה אנחנו רואים עבירות בנייה שנוצרות.

ירון טוראל: אנחנו מדברים על עבירות בנייה שנוצרו בשנה האחרונה והן מסתכלות את התוכניות הקטנות האלה.

מופיד מרעי: אוקיי.

מופיד מרעי: בגדול, יש לכם הערכה של כמה עבירות בנייה כאלה, שיכולות להפריע לתכנון שיש באבו סנאן?

ירון טוראל: בשנה האחרונה אנחנו גילינו חמש התחלות בנייה בשטחים שמיועדים לתכנון.

מופיד מרעי: תודה רבה.

מופיד מרעי: ראש המועצה, בבקשה.

מופיד מרעי: אני מקווה ששמעת את הנתונים ואנחנו איתך.

פאוזי משלב: בוקר טוב.

פאוזי משלב: הבעיות שלנו כמו שאר הישובים, רק אצלנו קצת יותר קשה.

פאוזי משלב: יש לנו בעיה עם קו תפן, שאמור לעבור בתוך הכפר בין הבתים.

פאוזי משלב: הקו לא נוגע לנו, אנחנו לא מתחברים אליו בכלל וזה לא שייך לכפר בכלל.

פאוזי משלב: במקום להעביר אותו בלי הבתים אצלנו, היו מעבירים אותו על הגבול בינינו לבין מטה אשר.

פאוזי משלב: מטה אשר התנגדו, הכי חלשים הם אבו סנאן, ג'ת-יאנוח, אז העבירו את זה בתוך ה - - -

מופיד מרעי: אתה מתכוון לקו ביוב, נכון?

פאוזי משלב: כן, עכשיו מה יצר הקו הזה?

פאוזי משלב: התושבים התנגדו ומה עשו לנו?

פאוזי משלב: אז עשו לנו עונש קולקטיבי לכל הכפר ולכל הכפרים גם, אבל חשוב לציין שממש הרסו את הכפר שלנו עם הקו הזה.

פאוזי משלב: עכשיו, זה גרם לזה שלא אושרו לנו אף תוכניות מפורטת ואף אחד לא יוכל לבנות.

פאוזי משלב: האדם הזה של הפיקוח מדבר על תושבים הכי טובים והתושבים בכפר שהם יוצאי צבא, מהנדסים, רופאים, אקדמאיים, אילצתם אותם לבנות ללא היתרים.

פאוזי משלב: אתם עשיתם מהתושבים שלנו עבריינים בגלל שלא אושרה אף תכנית מפורטת בגלל קו תפן, עונש.

פאוזי משלב: הענשתם את כל הכפר ולא נתתם אף אישור מאף אחד.

פאוזי משלב: כל תכנית מפורטת הרסתם אותה ואת כל הכפר, אבל העברתם את הכפר כולו לתושבים עבריינים.

פאוזי משלב: לנו יש את התושבים הכי טובים במדינה, כל זה באשמתכם ולא באשמת הכפר או התושבים, זה באשמתכם.

מופיד מרעי: יש לי שאלה, ברשותך, מאחר ואנחנו נפגשנו ודנו גם בעבר, גם אצלך במועצה וגם בדיונים אזוריים בנושא התכנון אצלך.

מופיד מרעי: קודם כל, אנחנו הולכים לעשות דיון נפרד על כל נושא התשתיות וקו הביוב שמנקז את כל גב ההר ויורד דרך שטח השיפוט שלך.

מופיד מרעי: על מנת לפתור את הבעיה, גם לג'אבר וגם לכם, אני יודע שכן יחד עם משרד הבריאות נמצא הפתרון המתאים לגבי העברה של קו הביוב, גם מרחיקים אותו, גם מעמיקים אותו וגם מוצאים פתרון שהוא ייכנס, כלומר מתחת לשטח שלכם ומתחת לכביש, בצורה כזו שבסופו של דבר יינתן מענה, זה מה שאני יודע.

מופיד מרעי: אם זה לא ככה, אז אנחנו נבדוק את זה, והוועדה פה רושמת לעצמה לבדוק את הנושא הזה.

מופיד מרעי: כי, אנחנו יודעים מדיון שהיה בוועדה המחוזית שהנושא הזה נפתר.

פאוזי משלב: קודם כל, לא משרד הבריאות ולא אף אחד.

פאוזי משלב: אני פתרתי את הבעיה, ועדיין לא עשו.

מופיד מרעי: בריאותית אני מתכוון.

מופיד מרעי: לא נפתרה הבעיה עד הסוף, אבל אני פתרתי את זה וזה לא שייך לניקוז שיורד לוואדי, זה למעלה, העברנו אותו למעלה.

מופיד מרעי: אבל, אנחנו לא צריכים להרס בשביל קו תפן, למה?

מופיד מרעי: אתה צודק.

פאוזי משלב: למה הורסים את כל התושבים בגלל קו תפן?

פאוזי משלב: קו תפן הוא לא שייך לנו, אין לנו נגיעה איתו, אנחנו לא מתחברים.

מופיד מרעי: ברור לי.

פאוזי משלב: זה קו שהיה אמור לעבור בין מטה אשר לבין אבו סנאן וג'ת-יאנוח, אז העבירו אותו, אין בעיה, בסדר הגענו עד עכשיו.

פאוזי משלב: עכשיו, מ-2000 עשיתי שכונה של חיילים משוחררים, מ-2000 עד היום אף אחד לא היה יכול לבנות בית אחד.

פאוזי משלב: כל החיילים המשוחררים והזוגות הצעירים, ואנחנו בשלוש עדות פה, דרוזים, נוצרים ומוסלמים.

פאוזי משלב: מאז, מ-2000 ועד היום אף אחד לא היה יכול לבנות, למה?

פאוזי משלב: כי לא אישרו תוכניות ולא אישרו תוכניות מפורטות וכל הברדק הזה.

פאוזי משלב: עכשיו, אני חוזר על זה שוב כי זה מאוד כואב לי, אילצתם את התושבים הטובים ביותר להיות עבריינים ולבנות.

פאוזי משלב: הם לא יחכו עשרים שנה כשיתחתנו, בן עשרים וחמש יתחתן בין שישים, חמישים ואז הוא לא יכול להתחתן.

פאוזי משלב: אתם גרמתם פה לבעיה מאוד כואבת.

מופיד מרעי: אנחנו פה כדי לעשות לסייע.

מופיד מרעי: הנקודה ברורה, אתה מדבר מדם ליבך, מכאב, אתה מייצג את התושבים שלך בצורה הכי נכונה שיש.

מופיד מרעי: עכשיו, על מנת להתקדם עם התוכניות המפורטות, כמה תוכניות מפורטות אצלך כרגע יש על השולחן של ועדות התכנון וכמה זמן ייקח לנו?

מופיד מרעי: אני יודע גם שלקחת, ולדעתי, עשית צעד מצוין לגבי אלוף משנה, שהוא היה יושב ראש ועדה, שיסייע לך בתכנון - - -

פאוזי משלב: נכון.

מופיד מרעי: אני חושב שזה צעד מצוין.

מופיד מרעי: כל אחד שיכול להכניס אנשי מקצוע, על מנת לקדם את התכנון זה מאוד מאוד מבורך.

מופיד מרעי: לכן, אני אומר, תן לנו תמונות מצב כמה מפורטות ומה הסטטוס שלהן, אפשר?

פאוזי משלב: תיכף תקבל את הכל.

פאוזי משלב: איש המקצוע, המהנדס, יקריא לך את הכל ותשמע את הכל.

פאוזי משלב: אבל לפני זה, בקשר לוותמ"ל - - -

מופיד מרעי: כן, יש לך מתחם.

פאוזי משלב: רגע, הוותמ"ל הוא שלוש שנים, זוחל ויש התנגדויות ואנחנו פונים למתכננים ולא עונים.

פאוזי משלב: היה שיתוף הציבור, אנשים התנגדו, הם לא עונים בכלל.

פאוזי משלב: הוותמ"ל הזה במקום שייקח תשעה חודשים, לוקח שלוש שנים - - -

מופיד מרעי: מי המתכנן?

מופיד מרעי: ותמ"ל אסור לו לקחת שלוש שנים.

מופיד מרעי: ותמ"ל לא נולד על מנת שייקח לו זמן, ותמ"ל נולד על מנת שאתם תעשו תהליך מהיר לתכנון, זה היעוד שלו.

מופיד מרעי: אם אתה אומר לי שלוש שנים, משהו עקום בכל התכנון הזה.

פאוזי משלב: בדיוק שלוש שנים - - -

מופיד מרעי: מי זה המתכנן?

פאוזי משלב: עכשיו, אחרי שיתוף הציבור והכל, אנשים מתנגדים, מנסים לדבר עם המתכננים, אף אחד לא עונה ולא פותרים בעיה ואנחנו לקראת שולחן עגול.

פאוזי משלב: אני מרגיש סך הכל מזלזלים ברשויות - - -

מופיד מרעי: חס וחלילה, אסור שזה יקרה.

מופיד מרעי: מי זה המתכנן?

מופיד מרעי: תעבירו את השם של המתכנן לוועדה - - -

פאוזי משלב: משרד מתכננים יובל קדמון ומלכה.

מופיד מרעי: אוקיי, הבנתי.

מופיד מרעי: בסדר, אז המתחם של הוותמ"ל ברור לנו, שאר המתחמים - - -

פאוזי משלב: אוקיי.

פאוזי משלב: אז עכשיו אנחנו עוברים למופרטות שהחזירו אותן כעונש לכפר, המהנדס העביר את זה - - -

סלים ג'ובראן: כן, אני רוצה להתחיל על פי הסדר של הפיקוח.

סלים ג'ובראן: אני מתחיל מהתכנית הכוללנית.

סלים ג'ובראן: התכנית הכוללנית התחילה בשנת 2014, עד היום היא לא פורסמה להפקדה.

סלים ג'ובראן: התכנית הכוללנית הזו, משום מה, עדיין לא הופקדה.

סלים ג'ובראן: התכנית כוללת שבעה מתחמים חדשים שמוסיפה אותם למתאר הקיים - - -

מופיד מרעי: סליחה על השאלה המקצועית, כי אמרת שני דברים, לא פורסמה להפקדה ולא אושרה להפקדה מה היא מבניהם?

סלים ג'ובראן: כן.

סלים ג'ובראן: עכשיו, בלי אישור התכנית הזו המועצה לא יכולה לבקש אפילו תמורת אף מתחם.

פאוזי משלב: רגע, רגע.

פאוזי משלב: היא הופקדה בתנאים, אבל עדיין לא פורסמה, אין פרסום.

סלים ג'ובראן: עכשיו, יש כמה חסמים בתכנית הזו, אחד מהם היה שינוי התמ"מ.

סלים ג'ובראן: הוועדה המחוזית יזמה שינוי תמ"מ שהוולנת"ע קידם אותו והשהו אותו, למרות שהמועצה התנגדה משום ששינוי התמ"מ הזה בשטחים שמוצעים לשינוי התמ"מ הם נגזרים מתכנית הוותמ"ל שהמועצה כבר מקדמת משנת 2019, גוזלים מאתיים חמישים דונם.

סלים ג'ובראן: שינוי התמ"מ הזה אושר בוולנת"ע, למרות התנגדות המועצה.

סלים ג'ובראן: אני נכנס עכשיו למתחם של הוותמ"ל.

סלים ג'ובראן: המתחם של הוותמ"ל היום, אנחנו מקדמים - - -

מופיד מרעי: שנייה, אני רוצה להיות איתך מקצועי.

מופיד מרעי: אמרת שהתכנית אושרה להפקדה - - -

סלים ג'ובראן: איזו תכנית?

מופיד מרעי: הכוללנית.

סלים ג'ובראן: לא, היא עדיין לא פורסמה להפקדה.

סלים ג'ובראן: היא נמצאת בלשכה, מילוי תנאים לקראת פרסום הפקדה.

מופיד מרעי: ברור.

מופיד מרעי: אדוני המהנדס, בסדר, אני משתדל לשאול אותך שאלות מקצועיות מתוך הנחה שאני מבין בזה משהו.

מופיד מרעי: כאשר אתה אמרת אושרה להפקדה, היא אושרה להפקדה בתנאים ואתה אומר שאחד התנאים הוא שינוי תמ"מ, האם יש עוד תנאים?

מופיד מרעי: הרי, התהליך התכנוני, ברגע שהתכנית מאושרת להפקדה, היא מאושרת להפקדה בתנאים, צריך ללכת ולעמוד בתנאים.

מופיד מרעי: שינוי תמ"מ זה תנאי אחד, האם יש עוד תנאים נוספים שצריך לעמוד בהם, על מנת שבסופו של דבר התכנית שלכם תופקד?

מופיד מרעי: הרי, גם אחרי ההפקדה יש את הערעורים, אחרי הערעורים יש את הדיון בערעורים ואחרי זה הפרסום של ההפקדה, זה התהליך הנורמלי.

מופיד מרעי: עכשיו, תאפס אותי איפה אנחנו עומדים.

מופיד מרעי: קודם תציג את עצמך.

סלים ג'ובראן: אני מהנדס מועצת סאג'ור.

סלים ג'ובראן: יש עוד תנאי אחד שהוא פתרון קצה לביוב - - -

מופיד מרעי: כן, דיבר עליו קודם ראש המועצה.

סלים ג'ובראן: כן, שהוא תלוי עם פתרון של קו תפן.

מופיד מרעי: אוקיי, בסדר, זה הנושא השני.

מופיד מרעי: למעשה אלו שני התנאים להפקדה של התכנית הכוללנית?

סלים ג'ובראן: כן.

מופיד מרעי: הבנתי אותך, עכשיו תעבור למפורטות.

סלים ג'ובראן: אז, הוותמ"ל מטופל משנת 2019, אנחנו לקראת שולחן עגול.

סלים ג'ובראן: הוותמ"ל טופל בשלבים - - -

מופיד מרעי: מתי השולחן העגול עם הוותמ"ל?

פאוזי משלב: ב-28 בחודש.

סלים ג'ובראן: אנחנו מקווים שהוא יהיה בסוף החודש הנוכחי.

מופיד מרעי: חשוב מאוד.

מופיד מרעי: חשוב מאוד המועצה תעדכן את הוועדה איפה זה עומד גם, שנוכל להתקדם.

סלים ג'ובראן: בסדר, יש לנו הרבה ציפיות על תכנית הוותמ"ל, אבל לצערנו אנחנו לא במאה אחוז בטוחים שהתכנית הזו תאושר, כי יש כמה חסמים בכל התכנון של הוותמ"ל.

סלים ג'ובראן: אחד מהחסמים הוא התמ"מ שגוזר ממנה מאתיים חמישים דונם, שזה מעורר מאוד התנגדויות מהתושבים שקרקעותיהם ייפגעו כתוצאה מכך - - -

פאוזי משלב: זה גם עונש, עשו אותו שטח פיתוח מיוחד.

פאוזי משלב: זה גם עונש.

מופיד מרעי: בסדר.

מופיד מרעי: אגב, מה העמדה לגבי המאתיים חמישים דונם?

מופיד מרעי: חברים, הוותמ"ל באמת מיועד להאיץ תהליכי תכנון, לעקוב, טוב לא בדיוק לעקוב, במסלול תכנון מהיר זה נקרא, אוקיי?

מופיד מרעי: מסלול תכנון מהיר אומר שגם החסמים עצמם וגם התנאים שמעמידים אותם צריכים לרדת או להיות מוסדרים.

מופיד מרעי: אני מנסה להיות פה היועץ ולסייע לכם, אתה אומר לי כרגע שגם בדיון של השולחן העגול בוותמ"ל יש סיכוי שהצוות אשר דן בנושא הזה, לא ייתן לנו סעד ולא יבטל ולא יסיר לנו את התנאים שאנחנו צריכים לעמוד בהם, אני מבין את זה נכון?

סלים ג'ובראן: יש לנו ישיבה ביום חמישי, ישיבה טרם השולחן העגול בזום.

סלים ג'ובראן: צוות הוותמ"ל יציג לנו את כל - - -

מופיד מרעי: מישהו מהוותמ"ל או ממינהל התכנון הארצי, מישהו חייב להתייחס לזה - - -

סלים ג'ובראן: אני אתייחס גם לדבר אחר שהוא חסם באישור התכנית ובקידומה, שהוא פתרון קצה לביוב, שהוא גם תלוי בקו תפן, המועצה וראש המועצה.

סלים ג'ובראן: את מי יאחד קו התפן החדש בתוך התכנית של הוותמ"ל ואחר כך היא עוברת על הגבול עם מטה אשר ובסוף הקו עם קידוח בית העמק.

סלים ג'ובראן: הצלחנו להשיג מרחק של מאה עשרים מטר מהקו, על מנת לא לקבל התנגדויות מהתושבים בעלי הקרקעות הפרטיות שנוגע בהם קו תפן - - -

מופיד מרעי: תגיד, מאחד עד עשר מה אתה מעריך, התכנית תאושר או לא תאושר?

מופיד מרעי: שאלה קשה.

סלים ג'ובראן: אני אופטימי.

מופיד מרעי: זה טוב שאתה אופטימי.

מופיד מרעי: אני אעשה את הבדיקות שלי מול מינהל התכנון, על מנת שנוכל לראות במה אנחנו יכולים לסייע.

סלים ג'ובראן: כן, אנחנו רוצים לאשר אותה בכל הכוח.

מופיד מרעי: בסדר, זה לגבי המתחם של הוותמ"ל.

סלים ג'ובראן: תהיה מכה מאוד רצינית, אם התכנית לא תאושר.

סלים ג'ובראן: אני מאוד אופטימי, אבל צריך ללחוץ.

מופיד מרעי: בוא נתקדם, זה ברור לנו.

פאוזי משלב: הכל זה מפורטות, חבל..

סלים ג'ובראן: ראש המועצה דיבר ששתי תוכניות נפסלו על ידי הוועדה המחוזית, בשל חוסר - - -

פאוזי משלב: בגלל קו תפן.

סלים ג'ובראן: כן, זה היה בשנת 2017 שהם היו בצד המערבי של הכפר, הן נמצאות בתוך - - -

מופיד מרעי: אחרי ההסדרה של הקו, אין שום סיבה שהתוכניות האלה לא יהיו מאושרות.

סלים ג'ובראן: כן, אני אגיע לזה.

סלים ג'ובראן: הן נמצאות בתוך התכנית הכוללנית כמתחמים שבע ושמונה, עכשיו אנחנו עד היום לא יכולים לתכנן תכנון מפורט במתחמים האלה, בגלל שתי סיבות, אחת, תקציבית והסיבה השנייה היא קידום התכנית הכוללנית.

סלים ג'ובראן: אז, לאחרונה משרד השיכון מבשר לנו שיש תקציב בדרך, אז כוונת המועצה להתחיל במקביל לכוללנית לתכנן במתחמים האלה - - -

פאוזי משלב: רק רגע, פה אני צריך להעיר משהו.

מופיד מרעי: בבקשה.

פאוזי משלב: תקציבים קודם לא היה, ידוע לכולם, עכשיו יש תקציבים.

פאוזי משלב: משרד השיכון היה אצלנו לפני שבוע, הם היו פה והכתיבו לנו כל מיני תנאים, שאסור לנו לקחת אף מתכנן ואף מהנדס שמכיר את התושבים.

פאוזי משלב: כאשר הוא עושה תכנון לא יהיו התנגדויות, אסור לנו להביא, רק מהמעגל שלהם של משרד השיכון, מה זה התנאי הזה?

פאוזי משלב: אנחנו לא יכולים את זה, ממש כלום.

פאוזי משלב: אנחנו לא יכולים לקדם שום דבר עם ההנחיות שלהם.

פאוזי משלב: יש לנו מתכננים, אנחנו רוצים מתכננים מאצלנו, למה מהמאגר של משרד השיכון?

פאוזי משלב: מי אמר את זה?

מופיד מרעי: ברשותך, אני שואל פה את רשות הפיתוח, יש מצב כזה שמשרד השיכון מתקצב, אומר לרשות תצאו במרכז, בקול קורא כמובן ויש מכרז למתכננים, ואחרי זה הוא גם, מה שנקרא, מגרזן להם את הרשימה.

מופיד מרעי: כלומר, מוריד להם את מי שצריך, בסוף משרד השיכון בוחר לעצמו, לכן אני חושב שאם יש דבר כזה, אז למה בכלל צריך למועצה?

מופיד מרעי: למה בכלל להעביר להם את הכסף ולהכתיב להם?

מופיד מרעי: שמשרד השיכון יבוא ויגיד אני מתכנן, אני הבאתי את המתכננים, אני שילמתי את הכסף.

מופיד מרעי: יושב ראש הרשות, והוא אומר לראש הרשות, אני תוך שנה מביא לכם תכנית, למה כל הבלגן הזה?

מופיד מרעי: אני רוצה לשמוע מהרשות לפיתוח תשובה רק לנושא הזה ואחרי זה נתקדם.

מיכל מריל: אמין יוכל לענות לך יותר טוב.

מופיד מרעי: נכון.

מופיד מרעי: משלב, בבקשה תסיימו את הדברים, נשמע את ההתייחסות של משרד השיכון, התייחסות של מינהל התכנון, על מנת שנוכל להתקדם.

מופיד מרעי: בבקשה, משפט מסכם.

פאוזי משלב: אוקיי, אז עכשיו עדיין הגיע תקציב והכל, אבל אין הרשאות.

פאוזי משלב: עד עכשיו לא קיבלנו הרשאות, והכסף הזה הוא מ-959, זה כסף שלנו.

מופיד מרעי: נכון.

מופיד מרעי: לא נעים לעשות כל מיני שטויות, תמשיך המהנדס.

סלים ג'ובראן: עכשיו, לגבי התוכניות המפורטות, אמרנו שכשיגיע הכסף אנחנו נתחיל במתחמים לפי הכוללנית, במקביל לכוללנית, כי אנחנו לא רוצים לחכות עד שהכוללנית תאושר ולא יודעים מתי היא תאושר.

סלים ג'ובראן: בנוסף, הפיקוח אמר שיש להם תכנית במתחם ארבע שהיא אושרה.

סלים ג'ובראן: התכנית הזו לפי הכוללנית, היא אכן אושרה שהיא תכנית אל-חרוב, אבל לצערנו היא אושרה בתנאים שצריך עוד פעם לעשות בה תכנון, איחוד וחלוקה בוועדה המקומית ובסמכותה.

סלים ג'ובראן: לכן, עד היום גם שם לא יכולים להוציא היתרים.

סלים ג'ובראן: המועצה מקדמת תכנית איחוד וחלוקה ולא יודעים מתי נקבל אישור.

סלים ג'ובראן: יש לנו עוד תכנית שהיא גם אושרה, שהיא מתחם חמש לפי הכוללנית, אבל גם שם, בגלל שהיא אושרה ללא איחוד וחלוקה, גם התבקשנו לעשות בה עוד פעם תכנון איחוד וחלוקה והיא נמצאת בוועדה המקומית.

סלים ג'ובראן: עברנו את התכנון - - -

מופיד מרעי: יש לה הערכת זמן?

מופיד מרעי: יש לך תכנית בכלל שאומרת אני, כרשות כמהנדס של המועצה, כאיש המקצוע שאמון על נושא התכנון, יש לך הערכה להגיד לי אני בסוף 2022 אגיע לתכנון שני מתחמים, 2023 אני אסיים ארבעה מתחמים?

מופיד מרעי: כלומר, גם יעדים וגם יעדים שהם ברי השגה, שאפשר לעמוד בהם, יש לך תכנית כזו ואתה יכול להעיר את עיננו?

סלים ג'ובראן: אנחנו מקווים שהתכנית ותמ"ל מתחם תשע תאושר עד סוף שנה, מקווים.

סלים ג'ובראן: יש לנו תקווה גדולה שהיא תאושר.

סלים ג'ובראן: אנחנו מקווים שבמתחם ארבע וחמש, יהיו גם שם תוכניות מאושרות ויתחילו בהיתרים.

סלים ג'ובראן: השנה הזו אנחנו מאוד רוצים להתחיל על פי סדר עדיפות של ראש המועצה במתחם שבע, שהוא בצד המערבי, שהוא יענה על הזוגות הצעירים של העדה המוסלמית, שאכן חייבים להתחיל בתכנון.

סלים ג'ובראן: מתחם שבע הוא יענה לאוכלוסייה המערבית שהיא כולה מהדת המוסלמית.

סלים ג'ובראן: אנחנו רוצים להתחיל ואנחנו מחכים לתקציב.

מופיד מרעי: אוקיי, בסדר גמור.

מופיד מרעי: תראו, נתתם תמונה כוללת וגם התייחסתם לדברים.

מופיד מרעי: תמשיכו להיות איתנו, אנחנו רוצים לעבור לג'וליס.

מופיד מרעי: בסך הכל, אני רוצה להגיד כאן לכל מי ששותף, ותיכף דודי כהן ממינהל התכנון רוצה להתייחס, אבל בקצרה.

מופיד מרעי: תראו, אבו סנאן היא סיפור מורכב, התכנון שם הוא עוד יותר מורכב.

מופיד מרעי: אני חי את מה שראש הרשות כאן אומר כל הזמן.

מופיד מרעי: אמרתי, זו לא הפעם הראשונה שאני פוגש אותו, אני מכיר את המורכבות גם מהכובע הקודם שלי, של התכנון אצלו באזור, גם ממה שעשיתי שהייתי היועץ המוניציפאלי של תכנית הגליל המערבי.

מופיד מרעי: אין ספק, שהמיקום הגיאוגרפי של אבו סנאן מנקז אליו את כל מה שיש מגב ההר, הם הביאו אותנו בסופו של דבר למורכבות תכנונית גבוהה יותר.

מופיד מרעי: אנחנו אתכם ונמשיך להיות איתכם, עד שבסופו של דבר הדברים ייפתרו.

מופיד מרעי: אני מאמין שייפתרו, כמו שאמר המהנדס, יש אופטימיות, כן צריך לקחת את האופטימיות ולהתקדם איתה במלוא העוצמה.

מופיד מרעי: דולי כהן, יועצת בלשכת התכנון, מחוז חיפה, בבקשה.

דולי כהן: אני רוצה להתייחס לנושא של התכנית הכוללנית לאבו סנאן.

דולי כהן: ברגע שהתקיים דיון לשינוי התמ"מ החסם הזה יסתיים ואז אפשר יהיה להתקדם עם התכנית הכוללנית במילוי תנאי ההפקדה.

דולי כהן: עודכנתי על ידי לילך, שמלווה את התכנית, שהיא בישורת האחרונה ובעצם היא ממתינה לעותק, ואני חושבת שבזמן הקרוב כבר נוכל להפקיד אותה.

דולי כהן: לגבי יתר המתחמים, כמובן הנושא של קו תפן הוא החסם, וזה טוב שאמרת שאתה תקדם את הדיון בוועדת תשתיות, כי זה באמת מהווה חסם להתקדמות בתוכניות המפורטות.

דולי כהן: מעבר לכך, לגבי ההרשאות, מיכל תתקן את זה, היא מכירה את זה יותר, ההרשאות הועברו למשב"ש, ככה שמינהל התכנון לא מעורב פה.

מופיד מרעי: תקציבים זה מול משרד השיכון.

דולי כהן: בדיוק.

מופיד מרעי: ברור לי.

מופיד מרעי: גם את אופטימית לגבי הוותמ"ל, כמו שהמועצה?

דולי כהן: אני חושבת שכן, כי עכשיו בעצם יש את שינוי התמ"מ.

מופיד מרעי: בבקשה, צריך להאיץ את התהליך.

דולי כהן: אפשר להאיץ את התהליך, בדיוק.

מופיד מרעי: תודה.

מופיד מרעי: משרד השיכון יתייחס בסוף להכל.

מופיד מרעי: אנחנו עוברים לג'וליס.

מופיד מרעי: בבקשה, להציג את מצב התכנוני בג'וליס על ידי רשות הפיקוח, ומיד אחרי זה ראש הרשות או נציגו.

מופיד מרעי: בבקשה.

ירון טוראל: אוקיי.

ירון טוראל: ג'וליס דומה לאבו סנאן בהיבט הזה שגם בג'וליס יש תכנית מתאר חדשה.

ירון טוראל: בג'וליס אנחנו מדברים על רשות שיש בה סדר גודל של אלף תשע מאות בתי אב, יש תכנית מתאר לקראת הפקדה במצב דומה מאוד למצב של אבו סנאן.

ירון טוראל: התכנית מציעה עוד אלפיים שמונה מאות יחידות דיור, דרך אגב יותר מאשר הכפלת גודל האוכלוסייה.

מופיד מרעי: לכמה זמן?

מופיד מרעי: מה זה הכפלה?

ירון טוראל: כיום יש בג'וליס אלף שמונה מאות בתי אב, התכנית מציעה אלפיים שמונה מאות יחידות דיור.

מופיד מרעי: אוקיי, יותר מאבו סנאן.

ירון טוראל: כן.

ירון טוראל: במקביל לקידום תכנית המתאר, מקודמות עוד תוכניות מפורטות, חלק מהן כבר מאושרות וחלק מהן מקודמות.

ירון טוראל: התוכניות נותנות מענה לתוספת יפה מאוד של אלף מאה חמישים.

ירון טוראל: ארבעת התוכניות המפורטות, אלף מאה חמישים יחידות דיור.

ירון טוראל: דהיינו, כרגע במצב הנוכחי, יש פתרונות דיור לחלק גדול מצרכי הישוב.

ירון טוראל: יחד עם זאת, ב-2021 אנחנו מצאנו שלוש התחלות בנייה בשטחים בג'וליס, שתיים מתוכן בשטחים שעובדים עליהן בתכנון.

מופיד מרעי: שהן עולות בקנה אחד עם התכנון העתידי?

ירון טוראל: שהן לא עולות בקנה אחד עם התכנון העתידי.

ירון טוראל: זהו.

ירון טוראל: עד כאן.

מופיד מרעי: בקיצור אתה אומר רק שלוש - - -

ירון טוראל: המסקנות הן שמקודמות ארבע תוכניות מפורטות ותכנית מתאר חדשה, שמאפשרת תוספת של אלפיים שמונה מאות יחידות דיור.

ירון טוראל: התוכניות המקודמות והמפורטות כבר לאלף מאה חמישים יחידות דיור, יש עוד לא מעט מתחמי תכנון שניתן עדיין לקדם, צריך ליזום את התכנון בהן ומצאנו התחלות בנייה שמסקלות חלק מהתוכניות האלה.

מופיד מרעי: אוקיי, תודה רבה.

מופיד מרעי: ויסאם נבואני, ראש מועצת ג'וליס, בבקשה.

ויסאם נבואני: שלום ובוקר טוב לכולם.

ויסאם נבואני: אני כמובן על הדיון הזה, אני אעשה את זה גם בקצרה.

ויסאם נבואני: אנחנו רואים את הצרות של אחרים, אז אני מבין כמה מצבי טוב.

ויסאם נבואני: אני שמעתי ככה שהוא ממש לא מצא חן בעיניי, שמגלים שיש התחלות של בנייה בלתי חוקית במתחמים המתוכננים.

ויסאם נבואני: אני יכול לקבל קצת רקע על הנושא הזה?

ויסאם נבואני: כי אצלי אין בנייה בלתי חוקית, אבל אני אשמח לדעת אם יש כאלה שאתם יודעים עליהם ואני לא.

מופיד מרעי: יגידו לך את הפרטים ויעדכנו אותך על הכל.

ויסאם נבואני: טוב, המצגת לא פועלת.

מופיד מרעי: טוב, בוא תסביר לנו, אנחנו נשתדל ככה להבין את הדברים.

מופיד מרעי: אבל, בכל מקרה, אני מבקש את המצגת כן לשלוח לוועדה, שתהיה אצלנו.

ויסאם נבואני: טוב.

ויסאם נבואני: אז ככה, נכון להיום ג'וליס מונה כששת אלפים שש מאות שישים וחמש תושבים, שטח שיפוט ארבעת אלפים שלוש מאות דונם, תחום מתאר מאושר היום אלף תשע מאות ארבעים וחמש כולל מאה ארבעים ושבע דונם באזור תעשייה, סוציואקונומי ארבע.

ויסאם נבואני: שיווק מגרשים אחרון היה ב-2020, שיווק קטן של שתיים עשרה מגרשים בודדים.

ויסאם נבואני: בשנת 2009 שווקו שש עשרה מגרשים, והשיווק הקודם לכך היה בשנים 2000, 2002 בשכונת חיילים משוחררים.

ויסאם נבואני: ישוב ג'וליס למעשה גובל בצד הצפוני שלו לכפר ירכא, צפון מערב ביאסיף, טל אל, במשגב מהצד הדרומי והמזרחי.

ויסאם נבואני: למעשה, מזרחה יש בסיס צבאי, בסיס תחמושת תפן ומצד מערב עובר כביש ארצי מספר שבעים.

ויסאם נבואני: אפשרויות ההתפתחות של הישוב למעשה מוגבלות מצידו המזרחי דרומי של הישוב.

ויסאם נבואני: יש לקחת בחשבון שלצד הדרומי יש נחל ועליות גבוהות כמובן ויחייב גם הפרדה מהישוב.

ויסאם נבואני: בעיקרון, מה שאנחנו עשינו פה, אנחנו רצינו לעבוד בצורה יותר אסטרטגית, על מנת רציתי להראות את הישוב למעשה ב-2035, כאשר הצפי למספר התושבים הוא תשעת אלפים מאתיים חמישים תושבים.

ויסאם נבואני: קידמנו תכנית כוללנית עם הרבה מאוד שיתוף ציבור.

ויסאם נבואני: התכנית הכוללנית כוללת מתחמי בנייה חדשים, אחד עשר במספר.

ויסאם נבואני: למעשה, התכנית הכוללנית למעשה יצאה להפקדה בוועדה המחוזית באוקטובר ב-2020 והיא הובאה לדיון במועצה הארצית בוולנת"ע באוקטובר 2021 ויש המלצה להפקדה.

מופיד מרעי: יש המלצה להפקדה בתנאים?

מופיד מרעי: תנאים שאפשר לחיות בהם, מה שנקרא.

ויסאם נבואני: כן.

ויסאם נבואני: יש תנאי אחד למעשה, שהוא קצת מעכב את העניין הזה, הוא תנאי של תשתיות, מעבר של איזה קו של תשתית ביוב וניקוז.

מופיד מרעי: כן, דיברנו על זה מקודם גם על אבו סנאן, זו אותה בעיה.

ויסאם נבואני: לא, זה לא חסם.

ויסאם נבואני: זה משהו שצריכים לפתור אותו וההחלטה של הוועדה המחוזית לאחרונה הייתה, שאם למעשה תוך שישה חודשים לא מציעים משהו אחר, אז מה שקיים יאושר וככה יהיה בהפקדה, זה לא חסם.

מופיד מרעי: יש צורך שאנחנו נתערב בזה?

ויסאם נבואני: לדעתי, בעת הזו לא.

מופיד מרעי: בכל המתחמים רק שדיברת עליהם, תן לנו תמונת מצב כמה בתכנון מפורט.

ויסאם נבואני: תמונת מצב, יש לנו שכונה צפונית למעשה, שטח מתחם של מאה וחמש עשרה דונם.

ויסאם נבואני: אני לא יודע, יכול להיות שהיא כבר פורסמה כרגע למתן תוקף, היא עברה הפקדה, עברה התנגדויות וכרגע היא במתן תוקף.

ויסאם נבואני: שכונה נוספת, שכונה דרומית שהיא כרגע בתכנון של שלוש מאות דונם.

ויסאם נבואני: יש את שכונת עין בטיחה, שטח מתחם שבעים ואחד דונם, יצא מכרז לשיווק מרשים, המכרז נסגר ב-3 בינואר, כרגע הוא נמצא ברמ"י לצורך הגרלות והכרזת זוכים.

ויסאם נבואני: תקציב ופיתוח שלושים מיליון שקל, אושר בבט"פ בשנה שעברה.

ויסאם נבואני: יש שכונה דרום מערבית שהיא משולבת גם מגורים וגם מסחר, הסטטוס הוא שהיא בתכנון, שטח המתחם הוא מאה שבעים ושמונה דונם, אנחנו כרגע מקדמים אותה.

מופיד מרעי: מתי אתה מעריך שבסופו של דבר כל המתחמים שלך מוגשים כתוכניות מפורטות, האם יש לך צפי?

מופיד מרעי: כי אתה בנושא הוותמ"ל מתקדם, את זה אני יודע.

ויסאם נבואני: בעיקרון, התוכניות שלי הן כאלה, כרגע אני משווק את עין בטיחה, זו שכונה שהיא משווקת, זאת אומרת היא נסגרה, מה שאמרתי.

ויסאם נבואני: התכנית הוותמ"לית, שכונת הנחל, שזה שטח מתחם מאה חמישים ושש דונם, חמש מאות ארבעים ושבע יחידות דיור, הופקדה לאחרונה, לפני חודשיים, ההתנגדויות למעשה עד סוף החודש הזה.

ויסאם נבואני: היופי בתכנית הזו שהיא תכנית שתוכננה, למעשה, בסטנדרטים מאוד מאוד גבוהים, שכוללת טיילת, נחל, שטחי ציבור, מערכת שבילים בתוך השכונה וכבישים רחבים, שכונה מאוד מאוד איכותית.

ויסאם נבואני: היה פה הליך שיתוף ציבור מאוד מאוד רציני, לדעתי, שש או שבע פעמים, גם לאחר הפקדת התכנית שיתפנו את כל האנשים, ככה שכמעט אין התנגדויות לתכנית הזו.

ויסאם נבואני: הצפי הוא שהיא תאושר בחודשיים הקרובים ואז אפשר יהיה לשווק אותה.

ויסאם נבואני: למעשה, ככה, מבחינת השיווקיים, אז יש את בטיחה, זה אחד, שכונת הנחל תשווק השנה למגרשים ושכונה צפונית למעשה שאושרה גם בימים אלה, אני כרגע בוחן אם יש צורך לשווק אותה או שאין צורך בשלב הזה.

ויסאם נבואני: אנחנו מסיימים את השיווקיים של שתי השכונות ואז השלישית נחליט על פי הצורך שלנו.

ויסאם נבואני: באזור התעשייה, בתכנית הכוללנית, אושרה לנו תוספת של ארבע מאות תשעים ושמונה דונם, שני מתחמים אחד מאתיים ארבעים וארבע והשני שלוש מאות דונם, אנחנו נמצאים בתכנון מפורט שלהם.

ויסאם נבואני: מתחם אחד דרך חברת גדיש ומתחם אחר דרכנו.

מופיד מרעי: אני שאלתי אותך גם בפעם שעברה, מבחינה תקציבית חסר לך?

מופיד מרעי: מה חסר לך לגמור את כל התכנון אצלך?

ויסאם נבואני: מבחינה תקציבית, על מנת לגמור את כל התכנון הזה, אני למעשה צריך שמונה מיליון שקל.

מופיד מרעי: לא, כל המתחמים, לא רק את התכנון שכרגע.

ויסאם נבואני: כל המתחמים בישוב לפי הכוללנית, שכולל אחד עשר מתחמי בנייה חדשים עד 2035, לא כולל אזור התעשייה, זה שמונה מיליון שקל סך הכל תכנון.

ויסאם נבואני: מתוך זה יש לי הרשאות של חמש מיליון מאתיים ארבעים אלף שקל.

ויסאם נבואני: אנחנו כרגע חסר לנו שתיים נקודה שמונה, על מנת לסיים את הכוללנית למעשה, את כל מה שכלול בכוללנית.

ויסאם נבואני: אני יודע שבשבע אחד שש יש תקציבים, אני מאמין במשרד השיכון.

ויסאם נבואני: הם למעשה דואגים כרגע, מבחינתי זה לא חסם כרגע.

ויסאם נבואני: אני מקווה שאני אקבל את ההרשאות החסרות ואנחנו נשלים את התכנון.

ויסאם נבואני: זהו, זה המצב.

מופיד מרעי: תודה רבה.

מופיד מרעי: שוב, גם פה רואים ישוב שהוא מתקדם תכנונית, שהוא מסתכל קדימה בתכנון, זה חשוב מאוד.

ויסאם נבואני: מופיד, אני פשוט מוכרח להגיד משהו פה בנושא הזה.

ויסאם נבואני: אני אומר שבג'וליס לא תהיה מצוקת דיור גם לא תהיה מצוקה של שכונות חדשות, אבל אני אומר דבר אחד ואני מרגיש ככה שהדברים מתקדמים הרבה יותר מהר, שיתוף הציבור הוא דבר מאוד מאוד חשוב, מאוד חשוב.

ויסאם נבואני: בכל המתחמים האלה אנחנו משתפים מעל שש או שבע פעמים את אותו ציבור לשכונה, ולפעמים גם הציבור צריך להבין שיש הפרשות וצריך להפריש, ואי אפשר להיכנס לבתים במנהרות ובגשרים ומה לעשות, אם רוצים גם תכנון יפה ובסטנדרט גבוה, אז ההפרשה צריכה להיות גם בהתאם.

ויסאם נבואני: אני חושב שהתושבים בג'וליס הפנימו את זה וזה עובד יפה.

מופיד מרעי: אתה צודק מאוד.

מופיד מרעי: בסוף בסוף הציבור צריך להפנים, כאשר אתה משתף אותו, שזה המצב.

מופיד מרעי: מניסיוני, אני אומר שהציבור בסוף עם ראש על הכתפיים, השכל הישר בסוף קובע, ופעם אחרי פעם אחרי פעם זה מסתדר והציבור מבין את זה.

ויסאם נבואני: רק למיכל, משפט אחד, חשוב מאוד את ועדות המשנה למעשה, את השני מיליון שקל שיש בהחלטה 716 להקמת ועדות משנה לטיפול בחברה הדרוזית.

ויסאם נבואני: אני דיברתי גם עם מתכננת המחוז הצפוני וגם עם אורי אילן יושב ראש הוועדה המחוזית, חשוב מאוד לקדם את זה בצורה מקצועית כמה שיותר מהר - - -

מופיד מרעי: מה זה לקדם, הכסף לא הועבר?

ויסאם נבואני: לדעתי, לא.

ויסאם נבואני: אני בדקתי את זה לא ממזמן והכסף עדיין לא עבר מהאוצר למינהל התכנון.

מופיד מרעי: אוקיי, בסדר גמור.

מופיד מרעי: תודה רבה, תישארו איתנו ראשי הרשויות.

מופיד מרעי: אנחנו נעבור להתייחסות של משרד הבינוי ונתכנס לסיכום של הפרק הזה.

מופיד מרעי: הישובים האחרים זה בדיון הבא, אחרי אחת עשרה.

מופיד מרעי: משרד הבינוי והשיכון הנציג שלנו במשרד אמין אבו חייה, אחרי זה מינהל התכנון בקצרה.

אמין אבו חייה: קודם כל, אני מאוד מברך על הדיון.

אמין אבו חייה: אני אמרתי בדיון הקודם, אני אומר גם עכשיו, אנחנו בסוף נשענים בעניין הזה מתוך התקציב הקיים בהחלטה.

אמין אבו חייה: היום המצב הוא שיש לי ביד סך הכל בהחלטה לשנתיים חמישים מיליון שקל כולל את התצ"רים ואנחנו כרגע של בניית קריטריונים בשיתוף הרשויות וועד ראשי הרשויות, איך בסוף הכסף הזה יתחלק.

מופיד מרעי: יש לי שאלה והערה, תאיר לנו.

מופיד מרעי: אתה אומר חמישים מיליון שקל לתכנון, כולל תצ"רים?

אמין אבו חייה: כן.

מופיד מרעי: אתם יודעים לעשות את ההבחנה כמה לתצ"רים וכמה לתכנון?

מופיד מרעי: למה אני אומר את זה?

מופיד מרעי: תדייקו בנתונים, כי בסוף באמת כל אחד זורק, זה אומר שיש שבעים מיליון, זה שמונים מיליון ותשעים מיליון, בוועדה פה ומדובר על ועדה מקצועית והם משקפים את האמת.

מופיד מרעי: אתה אומר חמישים מיליון מוקצה למשרד השיכון והתכנון?

אמין אבו חייה: אני אסביר במפורט.

אמין אבו חייה: אני מחלט את זה לשתי החלטות, כרגע התייחסתי ל-716 - - -

מופיד מרעי: נכון, אנחנו מדברים על 716 כרגע, אנחנו לא מדברים על משהו אחר.

אמין אבו חייה: בסך הכל ארבעים ושש מיליון לתכנון סטטוטורי ועוד ארבע מיליון לתצ"רים, סך הכל חמשים מליון ביחד.

מופיד מרעי: הבנתי.

מופיד מרעי: תתקדם.

אמין אבו חייה: מתוך זה אני יודע גם להגיד, ויודע להסיט אם צריך למעשה בין הסעיפים עצמם בין תצ"רים לבין מפורטות, זו לא הבעיה - - -

מופיד מרעי: אני חושב שתסיטו בסעיפים אחרים, עדיף.

אמין אבו חייה: עכשיו, אני אגיד שיש פה שתי אמירות, אחת אנחנו כרגע בונים את הקריטריון לחלוקת התקציב, לכן אני מול ועד ראשי הרשויות סיכמנו פחות או יותר איך זה יתחלק.

אמין אבו חייה: אבל, יותר נכון שבסוף שייקבע סדר עדיפויות ברשויות.

אמין אבו חייה: אני מתוך הנתונים שיש לי לישובים הדרוזים הצורך הוא, אמרתי מאה עשרים ושבע מיליון שקל - - -

מופיד מרעי: שנייה, נדבר על התמונה הכוללת אחרי שנסיים את כל הישובים.

מופיד מרעי: לגבי הישובים שכרגע עלו, יש לך משהו להתייחס?

מופיד מרעי: כי, אם אתה זוכר, באחד מהדיונים אתם הייתם צריכים ללכת ולעשות מיפוי צרכים של כל הישובים, לחזור אלינו תוך שלושה שבועות ועדיין לא קיבלנו את הנתונים, אני מזכיר לך.

מופיד מרעי: אנחנו עוקבים אחרי הכל ונעקוב אחרי הכל.

אמין אבו חייה: לא, קודם כל, שלחתי לך בווטסאפ.

אמין אבו חייה: אם תפתח את הווטסאפ שם זה אצלך כבר, אוקיי?

אמין אבו חייה: שלחתי לך באופן אישי.

מופיד מרעי: אז אני אבקש שזה יגיע לוועדה, זה יותר אמין מהווטסאפ שלי, כי אני לא יודע מתי אני פותח אותו, לפעמים ב-2:00, 3:00 בלילה.

אמין אבו חייה: אני אציין פה, יש לנו עוד עבודה לטייב את הנתונים, לטייב הכוונה הוא שלפעמים, אתה יודע, דברים משתנים במעלה הדרך ובמיוחד בעקבות הדיונים האחרונים שקיימנו.

אמין אבו חייה: אנחנו נעביר מסמך מסודר, דרך אגב, עוד לא עברו שלושה שבועות, אני עדיין בזמן שקבענו, עבר שבוע מאז שדיברנו.

אמין אבו חייה: אנחנו נעביר את זה בהקדם.

אמין אבו חייה: אבל, בסופו של דבר, מה שאני רוצה לומר הוא שלנו חשוב שבסוף יהיה סדר עדיפויות בתכנון, כלומר שכל רשות תדע להגיד מה הזמין ביותר מבחינתה, שיקבל עדיפות ראשונה במהלך השנה הקרובה ומה שנשלים, נשלים בשנה הבאה.

אמין אבו חייה: בסוף, אם יהיה צורך להסיט תקציב בלי תכנון מסעיפים אחרים, זו הנעה לא פשוטה.

אמין אבו חייה: נוח ללכת לשם, אבל זה לא תמיד נכון.

מופיד מרעי: ברור לי.

מופיד מרעי: בוא נתקדם, עין אל אסד, אבו סנאן וג'וליס, יש לך מה משהו להגיד להם כרגע או שאתה צריך עוד לשבת איתם?

אמין אבו חייה: לא, אני עם ג'וליס מאוד מתואם מול ויסאם, הוא עושה עבודה מאוד טובה.

מופיד מרעי: אוקיי, וסאג'ור?

מופיד מרעי: הישובים שדנו בהם, יש לך מה להגיד לראשי הרשויות כרגע?

מופיד מרעי: או שאתה רוצה להשאיר הכל לסיכום הצופים ולשלוח להם את הסיכום?

אמין אבו חייה: אני מעדיף את הסיכום הסופי, כי אני מותאם גם מול ג'אבר וגם מול ויסאם - - -

מופיד מרעי: אוקיי.

מופיד מרעי: אם אתה מותאם מול ראשי הרשויות זה בסדר.

מופיד מרעי: אבל, עלתה פה סוגיה שבעצם אתם מתקצבים, אתם מבקשים מהרשות לצאת למכרז, יוצא מכרז ואתם קובעים להם בעצם איזה מתכננים.

מופיד מרעי: כלומר, יש לכם מאגר של מתכננים ואתם אומרים להם רק מהמאגר הזה אתם יכולים, זה אמת?

מופיד מרעי: יש אמת בזה?

אמין אבו חייה: נכון, זו ההנחיה החד משמעית.

מופיד מרעי: של מי ההנחייה, אם יורשה לי לדעת?

אמין אבו חייה: שלנו, של משרד השיכון.

מופיד מרעי: פנימית של המשרד, אוקיי.

אמין אבו חייה: גם על היועצים המשפטיים וזה מסיבה פשוטה, אנחנו נכווינו לא פעם אחת שרשויות, רואים את זה במגזר הערבי יותר מאשר בדרוזי, לצורך העניין, שהולכים וקושרים קשר מול מתכננים ובסוף לא יוצא מזה כלום - - -

מופיד מרעי: הבנתי, ראש הרשות קיבל תשובה ואני קיבלתי תשובה.

אמין אבו חייה: אני אסביר, כל אחד יכול להירשם למאגר, אבל אנחנו נבחן אותו, ניסיון, תב"עות שקידם ומה היכולות שלו - - -

מופיד מרעי: ברור לי, תהליך בריא, אבל אני שואל משהו אחר, אם המאגר נמצא במשרד השיכון והכסף נמצא במשרד השיכון, כן?

מופיד מרעי: למה בסוף המועצה צריכה להוציא את המכרז?

מופיד מרעי: אולי תבוא למועצה ותגיד אוקיי, לנו יש מתכננים, אנחנו הוצאנו מכרז, אדוני ראש המועצה מה אתה צריך, יש לך ארבע מתחמים, כן?

מופיד מרעי: אנחנו נתכנן לך את ארבעת המתחרים, אלה החברות שלנו, אנחנו איתך יד ביד עם שיתוף ציבור, איחוד וחלוקה כל התהליכים ותאיצו את התכנון, חשבתם על זה?

אמין אבו חייה: אנחנו עושים את זה בחלק מהרשויות.

מופיד מרעי: כן, אני יודע במיוחד שכונות חיילים משוחררים, אתם כן עושים את זה.

אמין אבו חייה: נכון.

אמין אבו חייה: אני אומר תמיד, רשות שרוצה לעבוד איתנו דרך חברה מתכננת של המשרד, אנחנו ניקח את זה מהתחלה ועד הסוף.

אמין אבו חייה: האופציה השנייה, שאנחנו מעבירים לרשות והרשות בוחרת למעשה מתוך המאגר את מי היא רוצה להפעיל לתכנון.

אמין אבו חייה: שתי האופציות קיימות על השולחן, אני לא מעדיף אחת על השנייה.

אמין אבו חייה: לרוב, בתב"עות גדולות, אני מעדיף שכן המשרד יתכנן שאני אשים חברה מתכננת משלי.

מופיד מרעי: בסדר גמור.

מופיד מרעי: תודה, אמין, אתה באמת גם עושה עבודה, מה שנקרא, גם מסביב לשעון וגם ממוקדת מטרה.

מופיד מרעי: הותק והניסיון שלך יכולים באמת לתרום הרבה, צריך פשוט לנצל את זה.

דולי כהן: אני הייתי רוצה להוסיף שתי מילים, לגבי ג'וליס אם אפשר.

מופיד מרעי: כן, דולי ממינהל התכנון הארצי.

דולי כהן: אני מלווה את התכנון במגזר הדרוזי מטעם מחוז צפון תקופה ארוכה לצד הצוות של מיכל מריל.

דולי כהן: קודם כל, אני מברכת על הדיון הזה.

דולי כהן: אני רציתי להתייחס לג'וליס, שזו דוגמה ממש מצוינת איך ראש המועצה באמת עובד בשיתוף פעולה עם מחוז צפון, עם לשכת התכנון.

דולי כהן: הנושא באמת של שיתוף הציבור בתהליך התכנון הוא הכרחי ונחוץ.

דולי כהן: ככל שיש שקיפות אל מול התושבים והציבור, הוא יודע מה הולך להיות, אנחנו מגיעים לתוצאות הרבה יותר טובות ובאמת למינימום התנגדויות ואפשר ליישם את התכנון.

דולי כהן: אז, זו דוגמה ממש טובה לעבודה כאשר ראש המועצה מעורב, פעיל וגם משתף את הציבור.

מופיד מרעי: בסדר גמור, מאה אחוז, תודה רבה.

מופיד מרעי: אנחנו מגיעים לסיום הפרק הזה של הדיון.

מופיד מרעי: אנחנו פה מסיימים את הדיון הזה.

מופיד מרעי: הדיון הבא הוא בשעה 11:00, אנחנו פותחים את הדיון הנוסף בנושא כיסרא סמיע, פקיעין, בית ג'אן, חורפיש וריחאניה.

מופיד מרעי: אני כבר מבקש להכין טכנית וטכנולוגית את המצגות של הישובים האלה, על מנת שיהיה לנו רצף.

מופיד מרעי: אני אומר כאן, תשלחו הודעה כבר לרשויות, אם מישהו רוצה להציג כזו או אחרת, שהמצגת תגיע אלינו.

מופיד מרעי: אני לא מבטיח שיהיה זמן להעלות אותה, אבל בהמשך שמה שניסה להציג ראש המועצה של ג'וליס ולא יכולנו להציג, אז את החומר שאתם רוצים שיגיע לוועדה תשלחו אותו מבעוד מועד, מה שנקרא.

מופיד מרעי: כל החומר, אגב, שמגיע לפה הוא רק מצטרף למאגר שאנחנו בונים אותו, מאגר נתונים שיהיה לנו לפיתוח הישובים הדרוזים והצ'רקסיים תכנונית, בנושא תוכניות מתאר כרגע, שאר הנושאים כמובן נמשיך בהם, פיתוח תכנון לתשתיות וכן הלאה.

מופיד מרעי: ניפגש בשעה 11:00, תודה רבה לכולם.